

**PALANGOS MIESTO SAVIVALDYBĖS TARYBA**

**SPRENDIMAS**

**DĖL PRITARIMO PALANGOS LOPŠELIO-DARŽELIO „Ąžuoliukas“ 2024–2025 METŲ IKIMOKYKLINIO UGDYMO PROGRAMAI**

2023 m. gruodžio 21 d. Nr. T2-311

Palanga

Vadovaudamasi Lietuvos Respublikos vietos savivaldos įstatymo 6 straipsnio 8 punktu, Lietuvos Respublikos švietimo įstatymo 7 straipsnio 4 dalimi, Ikimokyklinio ugdymo programų gairėmis, patvirtintomis Lietuvos Respublikos švietimo, mokslo ir sporto ministro 2023 m. rugsėjo 4 d. įsakymu Nr. V-1142 „Dėl ikimokyklinio ugdymo programų gairių patvirtinimo“, Ikimokyklinio ugdymo kriterijų aprašo, patvirtinto Lietuvos Respublikos švietimo ir mokslo ministro 2005 m. balandžio 18 d. įsakymu Nr. ISAK-627 „Dėl ikimokyklinio ugdymo programų kriterijų aprašo“, 3 punktu, Palangos miesto savivaldybės taryba nusprendžia:

1. Pritarti Palangos lopšelio-darželio „Ąžuoliukas“ 2024–2025 metų ikimokyklinio ugdymo programai (pridedama).
2. Nustatyti, kad šis sprendimas galioja iki 2025 m. rugpjūčio 31 d.

Meras Šarūnas Vaitkus

PRITARTA

Palangos miesto savivaldybės tarybos

2023 m. gruodžio 21 d. sprendimu Nr. T2-311

PATVIRTINTA

Palangos lopšelio-darželio „Ąžuoliukas“ direktoriaus2023 m. gruodžio 28 d. įsakymu Nr. V1V-95

**PALANGOS LOPŠELIO-DARŽELIO „ĄŽUOLIUKAS“**

**2024–2025 METŲ IKIMOKYKLINIO UGDYMO PROGRAMA**

**I SKYRIUS**

**BENDROSIOS NUOSTATOS**

1. Oficialus pavadinimas – Palangos lopšelis-darželis „Ąžuoliukas“, trumpasis pavadinimas – lopšelis-darželis „Ąžuoliukas“ (toliau tekste – Mokykla). Teisinė forma – biudžetinė įstaiga. Grupė ir tipas – ikimokyklinio ugdymo mokykla. Adresas – Plytų g. 35, 00132 Palanga, el. paštas darzelis@azuoliukaspalanga.lt, interneto svetainės www.azuoliukaspalanga.lt**.**

2.Vaikai ir jų poreikiai. Mokykloje ugdomi vaikai nuo vienerių iki mokyklos. Ikimokyklinio ugdymo programa (toliau tekste – Programa) skirta vaikams nuo 1 iki 6 m., jų šeimoms ir mokytojams. Atsižvelgiant į individualius, specialiuosius poreikius, siekiame tenkinti pagrindinius vaiko poreikius: žaidimo, saugumo, aktyvumo, bendravimo, bendradarbiavimo, pažinimo, saviraiškos:

2.1. žaidimo poreikis. Žaisti su jam patinkančiais žaislais, pasirinkti žaidimo vietą, partnerius ir galimybę per bendrus žaidimus kurti vaikų kultūrą. Pripažįstama žaidimo, kaip savarankiškos vaikų veiklos, nelygstama vertė. Suaugusieji, nuolat stebėdami ir tinkamoje situacijoje įsitraukdami į žaidimus, padeda vaikams augintis žaidimo gebėjimus;

2.2. saugumo poreikis. Jaustis saugiam, gerbiamam, matomam, girdimam, tinkamai globojamam, sulaukti paramos ir pagalbos, kai jos reikia. Ugdant vaikus rūpinamasi ne tik užtikrinti jų saugumą, bet ir juos pačius įtraukti į rūpinimąsi savo bei kitų saugumu;

2.3. pažinimo poreikis. Smalsauti, tyrinėti, klausinėti, aiškinti(s), kurti ir išbandyti, džiaugiantis naujais atradimais ir gebėjimu pažinti;

2.4. saviraiškos poreikis. Tyrinėti ir atrasti unikalias savo kūrybines galias per įvairias veiklas. Kuriamos palankios galimybės, atsiskleisti vaikų interesams, gabumams;

2.5. bendravimo poreikis. Dalintis su kitais emocijomis, mintimis, idėjomis žodžiu ir nežodinėmis priemonėmis (mimika, judesiu, piešiniu, muzikos kūriniu ir pan.).

3. Mokyklos ikimokyklinio ugdymo programos turinys orientuotas į svarbiausią pasiekimą – vaiko asmenybės brandinimą, taip pat į sėkmingą jo ugdymosi pažangą ir gerus pasiekimus visose 18-je pasiekimų sričių. Siekiant numatytų vaikų grupės ir kiekvieno vaiko ugdymosi rezultatų, ikimokyklinio ugdymo mokytojai kuria grupėje situacijas patirtiniam vaikų ugdymuisi, koordinuoja jų ugdymo(si) procesą.

4. Švietimo teikėjo savitumas. Mokykla bendro tipo ikimokyklinė ugdymo įstaiga,teikianti ikimokyklinį ir priešmokyklinį ugdymą vaikams nuo vienerių iki septynerių metų. Ugdymo modelis – 10,5 val. Grupės formuojamos pagal vaikų amžių. Mokykloje prioritetas teikiamas sveikatos saugojimui ir stiprinimui, gamtotyros ir aplinkosaugos įgūdžių formavimui, orientuojant vaikus į praktinę gamtosauginę veiklą. Nuo 2014 metų Mokykla vykdo gamtosauginių mokyklų programą, kuri skatina bendruomenės aktyvumą dalyvaujant aplinkos švarinimo talkose, rūšiuojant antrines žaliavas, taupant elektros energijos ir vandens sąnaudas. Bendradarbiaujant su Lietuvos „Žaliųjų“ judėjimu, Palangos botanikos parko administracija Birutės parko paplūdimyje organizuojamos vaikų kūrybinių darbų parodos, sporto šventės, skirtos Baltijos jūros dienai paminėti. Už kryptingą bei visuomenės aplinkosauginio vaidmens stiprinimą Mokykla daugelį metų apdovanojama „Žaliąja“ vėliava. Siekiama kuo dažniau ugdomosios veiklos organizuoti lauke, kad vaikai natūraliai galėtų smalsauti, stebėti, tyrinėti artimiausią aplinką, organizuojant išvykas į parką, prie jūros, miesto muziejus. Mokyklos aplinkoje įrengtos įvairios edukacinės erdvės:

4.1. Mokykloje įrengta tyrinėjimų laboratorija „Giliukas“ STEAM inovacijoms plėtoti, kurioje sukauptos priemonės reikalingos įvairiems eksperimentams, bandymams atlikti. STEAM ugdymas yra pagrįstas natūraliu vaiko domėjimusi, kaip „veikia“ jį supantis pasaulis. Vaikai sprendžia realaus pasaulio problemas, stebi aplink vykstančius reiškinius, procesus, remdamiesi savo patirtimi bando paaiškinti tai, ką stebi, kelia hipotezes, analizuoja gautus rezultatus. Laboratorijoje ir grupėse naudojant šiuolaikines priemones robotukus, interaktyvias lentas, vaikai perpranta technologinius, inžinerinius, matematinius, gamtamokslinius dalykus, mokosi programavimo pradmenų;

4.2. Mokykloje į grupes integruojami specialiųjų ugdymosi poreikių turintys vaikai. Specialiųjų ugdymosi poreikių turintiems vaikams teikiama logopedo pagalba. Individualias ugdymosi problemas padeda spręsti Vaiko gerovės komisija, kuri organizuoja ir koordinuoja prevencijos ir intervencijos priemonių įgyvendinimą, švietimo programų pritaikymą vaikams, turintiems specialiųjų ugdymosi poreikių, pagalbos teikimą, puoselėjant vaiko saugumą, sveikatą, darną su savimi ir kultūrine, socialine bei fizine aplinka. Siekiant pasiruošti įtraukiojo ugdymo įgyvendinimui, įkurtas relaksacijos kambarys, kuriame vaikai atranda nusiraminimą, atsipalaidavimą, ramybę. Atsipalaidavimo pojūtį ugdytiniai patiria stebėdami spalvų efektus bėgančius burbulų vamzdžiu, klausantis ramios muzikos, vandens čiurlenimo. Didelis dėmesys skiriamas ugdymosi sąlygų sukūrimui gabiems vaikams ugdyti ir ugdytis. Ugdant dvikalbius vaikus, taikomi įvairūs ugdymo(si) būdai ir metodai, atsižvelgiant į vaikų turimus kalbinius gebėjimus, padėti išlaikyti jų kultūrinį identitetą, būti aktyviais daugiakultūrės vaikų darželio bendruomenės nariais.

5.Požiūris į vaiką ir jo ugdymą – Mokykla siekianti vaiko sėkmės įvairiose srityse:

5.1. ugdymą grindžia humanistine filosofija, kuri pabrėžia vaiko sveikatos, saviraiškos ir savirealizacijos galimybių svarbą ugdymo(si) procese, pagarbą vaikui, jo asmenybei, bei ekologine raidos teorija, akcentuojančia gamtinės, socialinės ir kultūrinės aplinkos įtaką vaiko ugdymui(si) bei vaiko ekologinio supratingumo, gamtosaugos patirties plėtojimą;

5.2. siekiama gerbti ir vertinti kiekvieno vaiko individualumą, išmokyti mokytis, mąstyti, įjungiant aktyvius ugdymo(si) metodus, akcentuoti ne žinias ir žinojimus, o ugdytinio gebėjimus spręsti problemas.

6. Mokytojų ir kitų specialistų pasirengimas.Mokykloje dirba kvalifikuoti priešmokyklinio, ikimokyklinio, meninio ugdymo mokytojai, logopedas, kurie geba kokybiškai ir inovatyviai ugdyti vaiką. Visi mokytojai suvokia savo misiją – būti vaiko pagalbininku, patarėju, padedančiu jam augti, bręsti, tobulėti. Jie stengiasi pažinti kiekvieno vaiko individualybę, sukurti grupėje psichologiškai saugią aplinką, matyti vaiko ugdymo perspektyvą, profesionaliai organizuoti ugdymo(si) procesą, tinkamai vertinti jo pasiekimus bei daromą pažangą. Visi mokytojai rengiasi pokyčiui, vienaip ar kitaip paliesiančiam visą Mokyklos gyvenimą, – visavertei specialiųjų ugdymosi poreikių turinčių vaikų įtraukčiai. Mokytojai didelį dėmesį skiria profesiniam tobulėjimui, dalyvauja ilgalaikėje programoje „Besimokančių darželių tinklas 2023“, mokosi, kokius metodus pasitelkti į pagalbą, kaip sėkmingai dirbti, įsigaliojus įtraukiojo ugdymo pokyčiui. Juk svarbiausia — užtikrinti kokybišką ugdymą kiekvienam vaikui. Vaikams higienos ir sveikos gyvensenos įgūdžius ugdo ir atlieka prevencinį darbą visuomenės sveikatos priežiūros specialistas.

7.Regiono savitumas.Mokykla įsikūrusi ekologiškai švarioje ir turtingoje gamtinėje aplinkoje, netoli Birutės parko, Gintaro muziejaus, Baltijos jūros, Rąžės upelio. Vaikai turi galimybę žaisti erdviame kieme, žaidimams pritaikytose žaliosiose zonose, stebėti, tyrinėti aplinką, reiškinius, augalus, vabzdžius, paukščius. Išvykose prie jūros susipažinti su pajūrio, Birutės parko augmenija, gyvūnais, mažąja architektūra, Gintaro muziejaus ekspozicijomis, parke organizuojamais renginiais, Rąžės upeliu bei pajūrio regioniniu parku ir įgyti įvairios patirties patiems veikiant, dalyvaujant edukacinėse veiklose. Vaikai mokomi saugoti ir tausoti savo krašto papročius, Žemaitijos regiono kultūrinį paveldą, puoselėti trapią pajūrio augmeniją ir gyvūniją, unikalią gamtą.

8. Tėvų (globėjų) ir vietos bendruomenės poreikiai. Mokyklos paskirtis – bendradarbiaujant su šeima ugdyti vaiką, vadovaujantis principu, kad viskas, kas daroma, daroma vaiko labui. Didelį dėmesį siekiama skirti vaikų šeimos pažinimui, tėvų (globėjų) nuostatų išsiaiškinimui bei jų poreikių tenkinimui. Tėvai lygiaverčiai ugdymo partneriai, ugdymo(si) proceso dalyviai. Jie tikisi vaikų saugumo, pagarbos ir supratimo vaiko ir savo asmeniui, tinkamos vaiko brandos mokyklai. Ugdymo įstaigoje pripažįstami ir gerbiami šeimų kultūriniai ir socialiniai skirtumai.

9. Programos teisinis pagrįstumas. Mokykloje ikimokyklinio ugdymo(si) programa parengta vadovaujantis Ikimokyklinio ugdymo programų kriterijų aprašu, Ikimokyklinio ugdymo metodinėmis rekomendacijomis; Ikimokyklinio amžiaus vaikų pasiekimų aprašu, Metodinėmis rekomendacijomis ikimokyklinio ugdymo programai rengti, Metodinėmis rekomendacijomis ikimokyklinio ugdymo pedagogams „Žaismė ir atradimai“ bei pagrindiniais teisiniais dokumentais, reglamentuojančiais ikimokyklinio ugdymo(si) veiklą: Lietuvos Respublikos švietimo įstatymu, Vaiko teisių konvencija, Lietuvos Respublikos vaiko teisių apsaugos pagrindų įstatymu, Vaiko gerovės politikos koncepcija, lopšelio-darželio „Ąžuoliukas“ nuostatais ir kt.

**II SKYRIUS**

**IKIMOKYKLINIO UGDYMO PRINCIPAI**

10. Mokyklos mokytojai vadovaujasi šiais principais:

10.1. žaismės. Ugdymas siejamas su žaidimu, žaismingais metodais įvairinant ugdomąją veiklą, mokymo(si) turinį, vertybių ugdymą kuriant džiaugsmo bei nuostabos tyrinėjant, išbandant, eksperimentuojant, dalinantis potyriais, skatinant žaisti judesiais, pojūčiais, emocijomis, kalba, vaizduote, mintimis;

10.2. humaniškumo. Vaikas gerbiamas kaip asmenybė, garantuojant jam teisę gyventi ir elgtis pagal prigimtį bei asmeninę patirtį;

10.3. įtraukties. Sudaromos sąlygos kiekvienam vaikui ugdytis, plėtoti savo galias, gauti reikiamą pagalbą, patirti sėkmę, atsižvelgiant į ugdymosi poreikių įvairovę;

10.4. integralumo. Ugdymo turinys sudaromas parenkant ir siejant tarpusavyje visas ugdymo(si) sritis ir atsižvelgiant į to amžiaus tarpsnio vaiko visuminį pasaulio suvokimą;

10.5.tautiškumo.Padedama augančiam vaikui perimti, perduoti ir puoselėti lietuvių tautos kultūrines vertybes, Palangos krašto, Žemaitijos regiono papročius, tradicijas ir visa, kas jį supa įprasminti per vertybes – dorovinės žmogaus nuostatos į aplinką;

10.6. tęstinumo. Siekiama, kad vaikas darniai pereitų nuo ugdymo(si) šeimoje prie ugdymo(si) ankstyvojo, ikimokyklinio ir priešmokyklinio amžiaus grupėse, atsižvelgiant į vaikų įgytą patirtį, gebėjimus bei jo ugdymo(si) perspektyvą. Nuolat palaikyti glaudų šeimos ir Mokyklos mokytojų ir tėvų bendradarbiavimą;

10.7. konfidencialumo**.** Garantuojama, kad informacija apie vaiko ugdymo(si) pasiekimus, jų vertinimą ir problemas būtų teikiama tik asmeniškai šeimai;

10.8. aktyvaus ugdymo(si). Įgyvendinant šį principą laikomasi nuostatos, kad vaikas patirtį kaupia pats aktyviai veikdamas, bandydamas, eksperimentuodamas, bendraudamas ir bendradarbiaudamas, sąveikaudamas su aplinka ir daiktais.

**III SKYRIUS**

**TIKSLAS IR UŽDAVINIAI**

11. Programos tikslas – atsižvelgiant į kiekvieno vaiko prigimtines galias, jo individualią patirtį, ugdymosi poreikius bei pažangiausias mokslo ir visuomenės raidos tendencijas, bendradarbiaujant su šeima kurti sąlygas, padedančias vaikui tenkinti prigimtinius, kultūros, taip pat ir etninius, socialinius, pažintinius poreikius bei mokėjimo mokytis pradmenis.

12.Uždaviniai:

12.1. plėtoti individualias fizines, socialines, pažinimo, kalbos ir bendravimo, kūrybines galias, gebėjimą pažinti ir išreikšti save;

12.2. ugdyti pozityvų bendravimą ir bendradarbiavimą su suaugusiais ir vaikais, mokyti spręsti kasdienes problemas, atsižvelgiant į savo ir kitų ketinimus, veiksmų pasekmes;

12.3. mokyti pažinti supančią aplinką ir veikti: žaisti, kelti klausimus, tyrinėti, rinktis veiklos būdus ir priemones, samprotauti apie tai, ko išmoko, numatyti tolesnės veiklos žingsnius;

12.4. užtikrinti pozityvią, pasitikėjimu ir pagarba grįstą vaiko, mokytojo, kitų specialistų ir tėvų ar globėjų sąveiką;

12.5. sistemingai fiksuoti vaikų pasiekimus bei daromą pažangą, dokumentuoti, analizuoti, vertinti ir aptarti su tėvais (globėjais) ir kitais su vaiko ugdymu susijusiais asmenimis.

**IV SKYRIUS**

**UGDYMO TURINYS, METODAI, PRIEMONĖS**

13. Orientuodamasis į vaiko ugdytinas kompetencijas: socialinę, sveikatos saugojimo, komunikavimo, pažinimo, meninę, mokytojas ugdymo turinį planuoja metams, dviem savaitėms, savaitei. Visos kompetencijos yra vienodai svarbios. Temas ugdomajai veiklai siūlo vaikai, mokytojai, tėvai. Jos sąlyginės ir jų trukmės laikas – nebūtinai viena savaitė, laiko skiriama tiek, kiek vaikams ir mokytojams jo prireikia. Pedagogas stebi vaikų susidomėjimą kiekviena tema, reflektuoja patirtį, tariasi su vaikais. Individualiai vaiko patirčiai ir pasiekimams skiriama daugiau dėmesio nei temos vystymui.

Ugdymo turinys įgyvendinamas kryptingai, parenkamas visai grupei, orientuojantis į bendrus grupę lankančių vaikų poreikiusbei kompetencijas ir pritaikomas pagal individualius gebėjimus, atsižvelgiant į vaikų ugdymo pasiekimus. Planuojant ugdymą, vadovaujamasi į vaiko ugdymosi rezultatus orientuotą atvirąjį ugdomosios veiklos planavimą. Vadovaudamiesi rinkinių „Žaismė ir atradimai“ medžiagos rekomendacijomis mokytojai taiko inovatyvias veiklas su priemonėmis, kurios padeda vaiko mokymąsi, mąstymo ir kūrybos procesą padaryti matomus ne tik mokytojui, bet ir pačiam vaikui. Pastebėjus, kad vaikui kilo sumanymas, padedama jam išplėtoti idėją, problemą ir ją išspręsti.

14. Programoje sąlyginai išskiriamos penkios kompetencijų grupės, kurios sudaro ikimokyklinio ugdymo pagrindą ir apima 18-a vaiko ugdymosi pasiekimų sričių, kurios suskirstytos pagal amžių:

14.1. socialinę kompetenciją sudaro šios tarpusavyje glaudžiai susijusios ugdymo sritys: vaiko santykiai su suaugusiaisiais ir santykiai su bendraamžiais, emocijų suvokimas ir raiška, savireguliacija ir savikontrolė, savivoka ir savigarba;

14.2 sveikatos kompetenciją apima kasdienio gyvenimo įgūdžiai, fizinis aktyvumas;

14.3. pažinimo kompetenciją sudaro aplinkos pažinimas, skaičiavimas ir matavimas, tyrinėjimas, problemų sprendimas;

14.4. komunikavimo kompetenciją sudaro sakytinė kalba ir rašytinė kalba;

14.5. meninė kompetencija sietina su menine raiška ir estetiniu suvokimu;

14.6. mokėjimas mokytis, kūrybiškumas, iniciatyvumas ir atkaklumas integruojami į visas penkias kompetencijų grupes.

15. Programos tikslas ir uždaviniai bus įgyvendinti taikant aktyvius ugdymo metodus, kurie padės skatinti vaiko smalsumą, domėjimąsi, norą tyrinėti, aiškintis, laiduojantys gerą emocinę atmosferą, leidžiantys kiekvienam vaikui patirti sėkmę. Mokytojas ugdymo metodus renkasi laisvai, kūrybiškai. Išskiriami šie ugdymo metodai:

15.1. žaidimas – pagrindinė vaiko gyvenimo ir ugdymosi forma. Vaikų vaizduotės, kalbos, mąstymo, kūno raiškos žaismė lydinti kiekvieną vaiko veiklą, tyrinėjimus bei atradimus ir yra bet kurios ugdymo formos taikymo pagrindas. Žaidimas yra paties vaiko kuriama ir valdoma veikla, kuomet sutelkiamos visos jau įgytos ir plėtojamos galios.

15.2. ugdymo(si) skatinimas, sukuriant tinkamą aplinką – mokytojai sukuria grupėje jaukias erdves vaikų veiklai, skatina ir vaikus patiems susikurti, įsirengti žaidimų vietas, pripažįstama vaiko teisė rinktis veiklą, žaidimus, būdus, veiklai tinkančius žaislus, priemones;

15.3. žodiniai (pasakojimas, aiškinimas, pokalbiai, diskusija, analizė, naudojimasis spausdintiniais šaltiniais) – suteikiantys galimybę perduoti informaciją, natūraliai bendrauti, įsiklausyti į vaiko mintis, spręsti problemas, skatinti kritiškai mąstyti, argumentuoti išsakytas mintis, aiškintis reiškinius, jų esmę;

15.4. projektas – teorinė-praktinė veikla – plėtoti turimai patirčiai ir kompetencijai. Skatina aktyvesnį šeimos dalyvavimą, padeda rasti naujų ugdymo turinio įgyvendinimo priemonių;

15.5. stebėjimas, eksperimentas, tyrinėjimas – tai aplinkos pažinimo ir patirties kaupimo būdai, kurie skatina vaiką veikti, tapti mažaisiais tyrinėtojais, stebėtojais, daryti atradimus, planuoti, organizuoti stebėjimus gamtoje, gilina ugdytinių žinias, ugdo gebėjimą pritaikyti jas, aiškinantis natūralius procesus ir reiškinius;

15.6. pažintinės – edukacinės ekskursijos, išvykos – padeda turtinti vaikų pažintinę, socialinę, emocinę, kalbinę patirtį, plėsti akiratį, įgyti įvairių gebėjimų, patirti naujų įspūdžių;

15.7. situacinis – spontaniškas ugdymas – kūrybinė vaiko ir pedagogo sąveika, kai atsižvelgiama į vaikų siūlymus ir idėjas. Vaiko spontaniška veikla gerbiama ir laikoma vertinga patirtimi, ugdymui panaudojamos netikėtos situacijos, išplėtojami vaiko inicijuoti pokalbiai, žaidimai;

15.8. STEAM metodas – integralus, į kompleksišką tikrovės reiškinių pažinimą, pritaikymą ir problemų sprendimą orientuotas mokymo metodas. Taikant STEAM metodą vaikų gebėjimai yra lavinami šiose srityse: gamtos mokslų, technologijos, inžinerijos, meno, matematikos srityse;

15.9. IKT taikymas ugdymo procese – kompiuteriniai žaidimai, praktiniai užsiėmimai, vaizdo medžiagos stebėjimas ir analizavimas, fotografavimas.

16. Mokyklos ugdomoji aplinka:

16.1. fizinė aplinka yra patogi ir skatinanti imtis įvairios veiklos, individualiai, mažomis grupelėmis ar su visais grupės vaikais. Kuriama fizinė aplinka aprūpinta tinkamomis priemonėmis, skatinančiomis tyrinėti, žaisti, ugdytis, patirti kūrybos džiaugsmą, spręsti problemas, reikšti savo nuomonę;

16.2. kurdami socialinę emocinę aplinką mokytojai su kiekvienu vaiku palaiko prieraišų individualų santykį, glaudžius ryšius su kitais grupės vaikais, tėvais, bendruomenės nariais. Vaikas drąsinamas, palaikomas, skatinamas pasitikėti savimi ir savo gebėjimais, saugiai, savarankiškai, veikti ir konstruktyviai bendradarbiauti;

16.3. pažintinė aplinka. Ugdymo organizavimas išplečiamas į įvairias įstaigos bendrąsias vidaus ir lauko erdves, pereinama prie vaiko patirtinio ugdymosi, kai vaikai įsitraukia į savo sumanytą ar mokytojo inicijuotą veiklą. Ikimokyklinio amžiaus vaikai geriausiai ugdosi patys būdami aktyvūs – tyrinėdami visais pojūčiais, bandydami ir eksperimentuodami, stebėdami savo veiksmų pasekmes, diskutuodami, spręsdami problemas, dalydamiesi išvykų patirtimi ir kt. Vaikai ne tik mokosi saugoti aplinką, bet ir patys dalyvauja planuojant, kuriant ir prižiūrint grupės lauko aplinką ugdomas realiame ir virtualiame pasaulyje, įstaigoje ir už jos ribų.

17. Ugdymo(si) priemonės – atitinka vaikų amžių, individualius gebėjimus, skatina kaupti patirtį kiekvienoje ugdymo(si) srityje, yra tikslingos, veiksmingos, higieniškos, saugios ir funkcionalios, padeda tenkinti svarbiausius poreikius (emocinius, judėjimo, pažinimo, komunikavimo), skatina vaiko savarankiškumą ir aktyvumą, Įsigyjama vis naujų priemonių, skatinančių įprastus ir specialiuosius vaikų ugdymosi poreikius. Vaikai gali stebėti ir analizuoti vaizdo medžiagą, demonstruojamą per projektorių, kompiuterį, dirbti prie SMART išmaniųjų lentų, tyrinėti panaudojant tikrus prietaisus, įrankius, robotukus. Vykdyti veiklą laboratorijoje, relaksacijos kambaryje.

18. Ikimokyklinio amžiaus vaikų ugdymo turinys (1–6) metų:

|  |  |  |  |
| --- | --- | --- | --- |
| 18.1. Socialinė kompetencija | | | |
| 18.1.1. UGDYMO (SI) SRITIS. SANTYKIAI SU SUAUGUSIAIS  *Vertybinės nuostatos.* Nusiteikęs geranoriškai bendrauti ir bendradarbiauti su suaugusiaisiais.  *Bendrieji gebėjimai.* Pasitiki pedagogais, juos gerbia, ramiai jaučiasi su jais kasdienėje ir neįprastoje aplinkoje, iš jų mokosi, drąsiai reiškia jiems savo nuomonę, tariasi, derasi; žino, kaip reikia elgtis su nepažįstamais suaugusiaisiais. | | | |
| Žingsniai | Pasiekimai | | Pedagogo veikla |
| Ankstyvasis ugdymas (1–3 metai) | | | |
| 1 | Atpažįsta juo besirūpinantį suaugusįjį, džiaugiasi jį pamatęs, atsako jam kalbinamas, žaidinamas, siekia būti greta. | | Sukuriami atsisveikinimo su tėvais ritualai: apsikabinti, pamojuoti per langą, palikti savo nuotraukėlę, atsinešti žaislą iš namų ir kt. |
| 2 | Žaidžia kartu su suaugusiuoju, stebi ir mėgdžioja suaugusiojo žodžius ir veiksmus. Atpažįsta suaugusiojo emocijas, jausmus. Vykdo jam suprantamus suaugusiojo prašymus, kreipiasi į jį pagalbos. | | Vaikas pastebimas, padrąsinamas ir paskatinamas. Su vaiku bendraujama tik pozityviai: net užsispyrus jam padeda rasti pozityvų sprendimą. Bendradarbiaujama su vaiko tėvais. Taikomos veiklos „Emocijų karusėlė“, „Viskas apie mane“. |
| 3 | Dalyvauja veiklose, rizikuoja, išbando ką nors nauja, kai šalia yra juo besirūpinantis suaugusysis. Geba mėgdžioti, tačiau žaidime savaip pertvarko suaugusiųjų veiksmus, žodžius, intonacijas. | | Kartu su vaiku žaidžiama, imituojami suaugusiųjų veiksmai – mamos, gydytojo, auklėtojos, vairuotojo, kirpėjos ir kiti vaidmenys. Mokoma praustis, apsiauti batukus, užsisagstyti sagas. |
| Ikimokyklinis ugdymas (4–6 metai) | | | |
| 4 | Lengvai atsiskiria nuo tėvų ar globėjų. Grupėje jaučiasi saugus. Dažniausiai stengiasi laikytis suaugusiųjų nustatytos tvarkos, priima jų pagalbą, pasiūlymus bei vykdo individualiai pasakytus prašymus. | | Organizuojamos šeimos dienos grupėje. Kviečiami tėvai dalyvauti grupės veikloje. Dėl vaikų ugdymo, išvykų, švenčių ir kt. tariamasi su vaikais bei jų tėvais. Vaikai skatinami pasakyti savo norus, sumanymus, padedama juos įgyvendinti. |
| 5 | Laikosi sutartų taisyklių, suaugusiojo prašymų, pasiūlymų. Drąsiai bendrauja su mažiau pažįstamais ar nepažįstamais žmonėmis grupėje, salėje ar įstaigos kieme. | | Vaikai įtraukiami į žaidimus, atliekami įvairūs vaidmenys, palaikomi jų sumanymai, padedama plėtoti žaidimą. Kalbamasi su vaikais apie tai, kuo naudingos elgesio taisyklės, apie tinkamą bendravimą su tėvais, broliais ir seserimis. |
| 6 | Geranoriškai, mandagiai bendrauja su suaugusiaisiais. Tariasi, diskutuoja su jais dėl dienotvarkės ir elgesio taisyklių, teikia pasiūlymus, stengiasi laikytis susitarimų, žino, į ką galima kreiptis pagalbos pasimetus, nutikus nelaimei. Kasdienėse situacijose bando tinkamu būdu išsakyti priešingą nei suaugusio nuomonę. | | Vaikai skatinami geranoriškai bendrauti. Kartu su vaikais sudaroma dienotvarkė, kuriamos elgesio grupėje taisyklės. Modeliuojamos įvairios situacijos, skaitant istorijas, žaidžiant. Mokoma su kuriais žmonėmis ir kodėl bendrauti yra visada saugu, į kuriuos žmones visada galima kreiptis pagalbos. |
| 18.1.2. UGDYMO(SI) SRITIS*.*SANTYKIAI SU BENDRAAMŽIAIS  *Vertybinės nuostatos***.** Nusiteikęs geranoriškai bendrauti ir bendradarbiauti su bendraamžiais.  *Bendrieji gebėjimai.* Supranta, kas yra gerai, kas blogai, draugauja bent su vienu vaiku, palankiai bendrauja su visais (supranta kitų norus, dalijasi žaislais, tariasi, užjaučia, padeda), suaugusiojo padedamas supranta savo žodžių ir veiksmų pasekmes sau ir kitiems. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Būna šalia kitų vaikų, džiaugiasi juos liesdamas, mėgdžiodamas jų veido išraišką, veiksmus. | Vaikai pasodinami vienas šalia kito, duodama tokių pačių žaislų, skatinama bendrauti, stebima, kad jie neužgautų vienas kito. | |
| 2 | Žaidžia greta kitų vaikų, stebi jų veiklą, šypsosi, mėgdžioja jų judesius, veiksmus, ką nors pasako. Duoda žaislą kitam, jį ima iš kito. | Skatinama vaikus žaisti greta. Komentuojami vieno ir kito vaiko norai, emocijos, veiksmai. Stabdomi netinkami veiksmai, paaiškinama, kodėl negalima taip elgtis. | |
| 3 | Ieško bendraamžių draugijos. Žaidžia greta, trumpai pažaidžia su kitu vaiku, trumpam įsitraukia į kito vaiko žaidimą. Bendrauja mimika, judesiais, veiksmais. | Skatinama žaisti kartu, padedama įsitraukti į bendro žaidimo epizodus, sukuriamos tam palankios vietos ir aplinkybės. | |
| Ikimokyklinis ugdymas (4–6 metai) | | | |
| 4 | Žaidžia su bendraamžiais bendrus žaidimus (kviečia žaisti, priima, prašosi priimamas į žaidimą). Žaisdamas mėgdžioja kitus vaikus, supranta jų norus, tariasi dėl vaidmenų, siužeto, žaislų. Padedamas suaugusiojo, palaukia savo eilės, dalijasi žaislais, priima kompromisinį pasiūlymą. | Padedama atstumtiesiems įsitraukti į žaidimus. Siūlomos įvairios veiklos apie bendruomenę, žmones, jų veiklą, panašumus ir skirtumus. Stiprinamas tinkamas, draugiškas vaikų elgesys. | |
| 5 | Įsitraukia į vaikų grupę ir nuolat kartu žaidžia. Geranoriškai veikia kartu su kitais, siūlydamas savo sumanymą ar priimdamas kitų sumanymą, fantazuodamas. Paprašius kitam vaikui, duoda pažaisti savo žaislu arba žaidžia juo paeiliui. Gali padėti kitam vaikui. Pats randa nesutarimo, konflikto sprendimo būdą arba prašo suaugusiojo pagalbos. | Paskatinama vaikus aiškintis, kas yra gerai, o kas blogai. Kartu su vaikais kuriamos taisyklės, susitarimai. Pasiūloma veiklų komandiniam darbui, įvairios veiklos, turtinančios vaiko patirtį apie bendruomenę, žmones, jų veiklą, panašumus ir skirtumus. Pagiriama pastiprinant tinkamą, draugišką vaikų elgesį. Tarpininkaujama vaikams ieškant išeičių konfliktinėje situacijoje. | |
| 6 | Rodo iniciatyvą bendrauti ir bendradarbiauti su kitais vaikais, palaikyti su jais gerus santykius, domisi skirtumais tarp vaikų ir juos toleruoja. Taikiai diskutuoja, tariasi, derasi su kitais vaikais dėl žaidimų sumanymų ir veiklos. Dalijasi žaislais ir kovoja už kitų teisę žaisti paeiliui. Siekdamas rasti kompromisą, įsitraukia į derybų procesą. | Sudaromos galimybės vaikams gauti naujų įspūdžių, galinčių praturtinti jų žaidimus.  Aiškinama, koks elgesys yra geras ar blogas ir kodėl. Skatinama suvokti savo veiksmų pasekmes sau ir kitiems. Kartu su vaikais kuriamos taisyklės, susitarimai, pasiryžtant jų laikytis. Siūlomos veiklos, kurių metu skatinamas vaikų bendradarbiavimas. | |
| 18.1.3. UGDYMO(SI) SRITIS*.* EMOCIJŲ SUVOKIMAS IR RAIŠKA  *Vertybinės nuostatos.* Domisi savo ir kitų emocijomis bei jausmais.  *Bendrieji gebėjimai.* Atpažįsta bei įvardina savo ir kitų emocijas ar jausmus, jų priežastis, įprastose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu atsiliepia į kito jausmus (užjaučia, padeda). | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Išreiškia džiaugsmą, liūdesį, baimę, pyktį, savo mimika, kūno judesiais ir garsais. | Stengiamai suprasti vaiko emocijų reiškimo ženklus ir pasirūpinama juo, kai mažylis yra liūdnas, piktas. Stengiamasi įvardyti jo emocijas. Atsiskyrus nuo tėvų, vaikui suteikiamas fizinis artumas, dėmesys. | |
| 2 | Geba labiau valdyti emocijas, tačiau dar būdinga greita nuotaikų kaita. | Prašoma vaiko pavadinti jo reiškiamas emocijas, pastebėti kitų žmonių nuotaikas. Su vaiku vartomos knygelės apie vaikų nuotaikas, organizuojamos veiklos „Emocijų karuselė“, „Atpažink save“, „Veidrodėli, veidrodėli“ ir kt. | |
| 3 | Atpažįsta ką jaučia, turi savus emocijų raiškos būdus. Pradeda vartoti emocijų raiškos žodelius ir emocijų pavadinimus. | Pastebima, kai vaiko emocijų ir jausmų raiška išsiplečia ir skirtingai į ją reaguojama, padedama atrasti naujų emocijų raiškos būdų. | |
| Ikimokyklinis ugdymas (4–6 metai) | | | |
| 4 | Supranta, kad skirtingose situacijose jaučia skirtingas emocijas, jas išreiškia mimika, balsu, veiksmais, poza. Atpažįsta kitų emocijas pagal veido išraišką, elgesį, veiksmus, reaguoja (pvz., stengiasi paguosti, padėti). Pavadina pagrindines emocijas – rimtas, liūdnas, linksmas. | Skatinama kasdien po kelis kartus žymėti savo nuotaiką, parenkant jai atitinkantį nuotaikų veidelį. Skaitomos knygelės apie jausmus ir jų išraišką. Vaikai skatinami žodžiais išreikšti įvairius jausmus, kilusius skirtingose situacijose, pastebėti bendraamžių savijautą. | |
| 5 | Atpažįsta bei pavadina savo jausmus ir įvardija situacijas, kuriose jos kilo. Vis geriau supranta ne tik kitų jausmus, bet ir situacijas, kuriose jie kyla (pakviečia žaisti nuliūdusį vaiką, kurio į žaidimą nepriėmė kiti). | Pasiūloma žaidimų, kuriuose vaikas būtų skatinamas išreikšti savo jausmus: emocijas reikšti dainuojant, piešiant, šokant, komentuoti jausmų paveikslėlius. Skaitomos knygelės apie jausmus, žaidžiami vaidmenų žaidimai. | |
| 6 | Apibūdina savo jausmus, pakomentuoja juos sukėlusias situacijas bei priežastis. Beveik neklysdamas iš veido mimikos, balso, kūno pozos nustato, kaip jaučiasi kitas, pastebi nuskriaustą, nusiminusį ir dažniausiai geranoriškai stengiasi jam padėti. | Skatinama samprotauti, kas pradžiugino, kas nuliūdino ar papiktino, kodėl? Skatinama žaisti bendrus žaidimus, kuriuose reikia suprasti kitą ir geranoriškai bendradarbiauti. Aptariama su vaikais, ką galima daryti, kai kas nors erzina kitą, atima žaislus, suduoda, kai kyla nesutarimai, kokias rasti išeitis. | |
| 18.1.4. UGDYMO(SI) SRITIS*.* SAVIREGULIACIJA IR SAVIKONTROLĖ  *Vertybinės nuostatos*. Nusiteikęs valdyti emocijų raišką ir elgesį.  *Bendrieji gebėjimai.* Laikosi susitarimų, elgiasi mandagiai, taikiai, bendraudamas su kitais bando kontroliuoti savo žodžius ir veiksmus. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Nusiramina kalbinamas, nešiojamas, supamas. Tapatinasi su suaugusiojo, prie kurio yra prisirišęs, emocijomis. | Kuriama mažai kintanti, saugi aplinka. Į vaiko nerimą reaguojama švelniai, suteikiant fizinį komfortą. Sukuriama dėžutė – „Vaiko asmeninis žodynas“. | |
| 2 | Pradeda valdyti savo emocijų raišką ir veiksmus, reaguodamas į juo besirūpinančio suaugusiojo veido išraišką, balso intonaciją, žodžius. | Nustatomi vaikui ir jo veiklai būtini apribojimai ir nuosekliai jų laikomasi. Suteikiama vaikui galimybė išreikšti savo emocijas. Grupėje sukuriamos nusiraminimo erdvės. | |
| 3 | Geba geriau valdyti savo emocijų raišką ir veiksmus, reaguodamas į juo besirūpinančio suaugusiojo veido išraišką, balso intonaciją, žodžius. Bando laikytis suaugusiojo prašymų ir susitarimų. | Siūlomi žaidimai, padedantys mokytis spręsti konfliktines situacijas ir rasti tinkamą išeitį. Kalbama apie tinkamus emocijų raiškos būdus. Kartu su vaikais nustatomos kasdienės elgesio grupėje taisyklės. Įrengiamas grupėje nusiraminimo, gerų emocijų kampelis. | |
| Ikimokyklinis ugdymas (4–6 metai) | | | |
| 4 | Geba valdyti savo emocijų raiškos intensyvumą priklausomai nuo situacijos. Nuolat primenant, laikosi grupėje ir žaidimų metu numatytos tvarkos, susitarimų ir taisyklių. Paklaustas ramioje situacijoje pasako galimas savo ar kito asmens netinkamo elgesio pasekmes. | Susitariama su vaikais, kad atbėgtų pasitarti su mokytoju, kai jaučiasi įskaudinti ar nežino išeities sudėtingoje situacijoje. Parūpinama grupėje žaislų ir priemonių, kurie padeda vaikui suvaldyti emocijas. Sudaromos kasdienės elgesio grupėje taisykles. Pastebimos vaiko pastangos laikytis tvarkos ir susitarimų. Taikoma paskatinimo, pagyrimo, loginių pasekmių metodai, padedant mokytis kontroliuoti emocijų raišką. | |
| 5 | Jausmus išreiškia mimika ir žodžiais, o ne veiksmais. Ramioje situacijoje sugalvoja kelis konflikto sprendimo būdus, numato jų taikymo pasekmes. Laikosi grupėje numatytos tvarkos, susitarimų ir taisyklių. Pats primena kitiems tinkamo elgesio taisykles ir bando jų laikytis be suaugusiųjų priežiūros. | Įkuriamos grupėje ramybės erdvės. Pasirūpinama, kad būtų žaislų, kurie padeda vaikui suvaldyti emocijas. Skatinamos vaiko pastangos pačiam spręsti problemas ir nesutarimus, ieškoti taikių išeičių. Leidžiama vaikui pačiam spręsti problemas, neskubama patarinėti, nurodinėti. | |
| 6 | Susilaiko nuo netinkamo elgesio jį provokuojančiose situacijose, ieško taikių išeičių, kad neskaudintų kitų. Stengiasi suvaldyti savo pyktį, įniršį. Supranta susitarimų, taisyklių prasmę bei naudingumą ir dažniausiai savarankiškai jų laikosi. | Vaikui padedama išreikšti savo jausmus bei nusiraminti, kalbamasi apie tinkamas išeitis konfliktinėse situacijose. Padedama įvardyti sudėtingus jausmus: nusivylimą, nerimą, pavydą. Leidžiama vaikams žaisti kovos žaidimus, bet stebima, ar nėra ribų peržengimo ženklų, nustatomos ribos. | |
| 18.1.5. UGDYMO(SI) SRITIS*.* SAVIVOKA IR SAVIREGULIACIJA  *Vertybinės nuostatos.* Save vertina teigiamai.  *Bendrieji gebėjimai.* Supranta savo asmens tapatumą („aš esu“, „buvau“, „būsiu“), pasako, kad yra berniukas/mergaitė, priskiria save savo šeimai, grupei, bendruomenei, pasitiki savimi ir savo gebėjimais, palankiai kalba apie save, tikisi, kad kitiems jis patinka, supranta ir gina savo teises būti ir žaisti kartu su kitais. | | | |
| Žingsniai | Gebėjimai | Pedagogo veikla | |
| Ankstyvasis ugdymas (1–3 metai) | | | |
| 1 | Reaguoja į pasakytą savo vardą. Pradeda jausti savo kūno buvimą – apžiūrinėja, tyrinėja savo rankas, kojas, stebi jų judėjimą. Apžiūrinėja, liečia kitą vaiką, tyrinėja jo kūną. Jaučiasi svarbus kitiems – šypsosi, krykštauja. | Kreipiamasi į vaiką vardu, įvardijami jo jausmai ir veiksmai. Laikomasi dienos ritmo ir ritualų, su tais pačiais žaislais žaidžiami tie patys žaidimai. Žaidžiami žaidinimai su vaiko kūno dalimis, jas įvardijant. | |
| 2 | Atpažįsta save neseniai darytose nuotraukose, savo atvaizdą veidrodyje, pavadina kelias kūno dalis. Supranta, ką ir kaip gali padaryti pats, išreiškia savo norus, pyksta, kai suaugusysis neleidžia to daryti. | Žaidžiami su vaiku žaidinimai, judinant rankas, kojas, liečiant nugarą, pilvuką. Įvardijami kūno dalių pavadinimai. Pasiūloma žaislų su veidrodėliais, žaidimų su drabužių detalėmis (kepurėmis, kaspinais). | |
| 3 | Kalba pirmuoju asmeniu: „aš noriu“, „mano“. Savo „aš“ sieja su savo veikla ir daiktų turėjimu – pasako, ką daro, ką turi. Pasako, kas jis yra – berniukas ar mergaitė, atskiria berniukus nuo mergaičių, pavadina 5–6 kūno dalis. | Mokytojas dažnai įvardija daiktus, kurie priklauso vaikui, komentuoja vaiko veiklą, būtinai pamini vaiko vardą. Pasiūlo žaidimų „Mano–tavo“, „Mano kūnas“, „Mano žaidimai“. Kalbasi su vaikais, ką mėgsta žaisti berniukai ir mergaitės. Pakomentuoja ir pasako vaiko pasiekimus atėjusiems jo pasiimti tėvams, kad vaikas tai girdėtų. | |
| Ikimokyklinis ugdymas (4–6 metai) | | | |
| 4 | Supranta, kad turi nuo kitų atskirą savo norų, ketinimų, jausmų pasaulį. Pasako, kaip jaučiasi, ko nori jis pats ir kaip jaučiasi, ko nori kitas asmuo. Mano, kad yra geras, todėl kiti jį mėgsta, palankiai vertina. | Pasiūlomos veiklos tyrinėjimams: „Kas aš esu?“, „Mano kūnas“, „Žmonių panašumai ir skirtumai“, „Mano ir kitų pomėgiai“, „Mano ir kitų jausmai“. Paskatinama vaikus kalbėti apie tai, ko auklėtojas nematė, nuoširdžiai domimasi ir klausinėjama apie jų įspūdžius, jausmus. | |
| 5 | Supranta, kad jis buvo, yra ir visada bus tas pats asmuo: atpažįsta save kūdikystės nuotraukose, apibūdina savo išvaizdą, teisingai pasako, kad suaugęs bus vyras (moteris), tėvelis (mamytė). Jaučiasi esąs šeimos, vaikų grupės narys, kalba apie šeimą, draugus. | Kalbama su vaiku apie jo praeitį, dabartį, ateitį. Pasiūlomos veiklos tyrinėjimams: „Mano kūnas, pomėgiai, norai, gebėjimai praeityje, dabar, ateityje“. Žaidžiami žaidimai, kuriuose vaikas vaizduoja tai save, tai ką nors kitą, save praeityje arba ateityje. Kalbasi su vaikais apie jų šeimas, tėvelių darbus, šventes. | |
| 6 | Suvokia savo norus, jausmus, savybes, gebėjimus. Geba daryti įtaką kitam, atsakingai pasirinkti ir priimti sprendimus. Savo gebėjimus ir save vertina teigiamai. Save apibūdina, nusakydamas fizines ir elgesio savybes, priklausymą šeimai, grupei, gali pasakyti savo tautybę. Stebi ir atpažįsta kitų palankumo ir nepalankumo jam ženklus (pasakytus žodžius, kvietimą žaisti kartu ir kt.). | Paskatinama samprotauti apie save, savo pomėgius, veiklą: Kas? Kada? Ką? Kur? Kaip? Su kuo? Kur buvai? Su kuo buvai? Ką mėgsti veikti? Pasiūloma idėjų savęs, šeimos, kitų žmonių, jų grupių, tyrinėjimams. Skatinami pokalbiai, diskusijos apie fizines savybes, pomėgius ir elgesio savybes, šeimą, grupę, Tėvynę. Skatinama vaikus pozityviai reaguoti į savo klaidas, sąmoningai suklysti, pademonstruojant, kaip galima juoktis iš savo apsirikimų. | |
| 18.2. Sveikatos kompetencija | | | |
| 18.2.1. UGDYMO(SI) SRITIS. KASDIENIO GYVENIMO ĮGŪDŽIAI  *Vertybinės nuostatos.* Noriai ugdosi sveikam kasdieniam gyvenimui reikalingus įgūdžius.  *Esminiai gebėjimai*. Tvarkingai valgo, savarankiškai atlieka savitvarkos veiksmus: apsirengia ir nusirengia, naudojasi tualetu, prausiasi, šukuojasi. Saugo savo sveikatą ir saugiai elgiasi aplinkoje. | | | |
| Žingsniai | Gebėjimai | Pedagogo veikla | |
| Ankstyvasis ugdymas (1–3 metai) | | | |
| 1 | Bando savarankiškai valgyti ir gerti iš puodelio. Pats laiko šaukštelį, bando juo valgyti. Mažais gabalėliais supjaustytą maistą ima dviem pirštais ar sauja. | Skatinama valgyti pirštais. Tirštą maistą duodama tik šaukšteliu, skystą iš puoduko, kad jaustų skirtumą tarp to, ką valgo ir ką geria. Žaidžiant mokoma laikyti šaukštelį, puodelį, semti šaukšteliu ir pan. | |
| 2 | Valgo ir geria padedamas arba savarankiškai. Kartais parodo mimika, ženklais arba pasako, kada nori tuštintis ar šlapintis. Suaugusiojo rengiamas vaikas „jam padeda“. Suaugusiojo padedamas plaunasi, šluostosi rankas, išpučia nosį. Paprašytas padeda žaislą į nurodytą vietą. | Vaikas skatinamas valgyti savarankiškai, pasakant ar parodant, kaip valgo grupės vaikai. Kuriamos siužetinės situacijos, skatinančios vaiką padėti žaislą į jam skirtą vietą. „Mašina grįžta į garažą“, „Lėlytė sėdasi prie stalo, gulasi į lovą“, „Kamuoliukai pavargo ir nori pailsėti“ ir t. t. | |
| 3 | Savarankiškai valgo ir geria. Pradeda naudoti stalo įrankius. Pasako, ko nori ir ko nenori valgyti. Pats eina į tualetą, suaugusiojo padedamas susitvarko. Suaugusiojo padedamas nusirengia ir apsirengia, bando praustis, nusišluostyti veidą, rankas. Padeda į vietą vieną kitą daiktą. | Vaikas skatinamas valgyti įvairų maistą, pratinamas gerai jį sukramtyti, mokomas valgyti ramiai. Pratinamas keltis nuo stalo tik baigus valgyti. Siūloma žaisti žaidimus, mokoma naudotis stalo įrankiais. Prižiūrima, kad vaikas valgytų su įrankiais taip, kaip jis gali, pagiriama vaiką už pastangas. Mokoma taisyklingai naudotis tualetu. | |
| Ikimokyklinis ugdymas (4–6 metai) | | | |
| 4 | Valgo gana tvarkingai. Primenamas po valgio skalauja burną. Pasako, kodėl reikia plauti vaisius, uogas, daržoves. Padeda suaugusiajam serviruoti ir po valgio sutvarkyti stalą. Dažniausiai savarankiškai naudojasi tualetu ir susitvarko juo pasinaudojęs. Padedamas apsirengia ir nusirengia, apsiauna ir nusiauna batus. Padedamas plaunasi rankas, prausiasi, nusišluosto rankas ir veidą. Gali sutvarkyti dalį žaislų, su kuriais žaidė. | Primenama, kad vaikai valgytų neskubėdami. Su vaikais kalbamasi apie tai, kad labai svarbu pusryčius, pietus, vakarienę valgyti tuo pačiu metu. Prieš valgant vaikai įtraukiami į stalo padengimo veiklą. Kalbamasi su vaikais, kodėl reikia plauti vaisius, daržoves, uogas, sudaro sąlygas mokytis praktiškai juos nuplauti. Mokoma vaikus taisyklingai plautis ir šluostytis rankas, praustis ir šluostytis veidą. Rodomi ugdomieji filmukai. | |
| 5 | Valgo tvarkingai, dažniausiai taisyklingai naudojasi stalo įrankiais. Padedamas suaugusiojo serviruoja ir tvarko stalą. Savarankiškai apsirengia ir nusirengia, apsiauna ir nusiauna batus. Priminus plaunasi rankas, prausiasi, nusišluosto rankas ir veidą, tvarkosi žaislus ir veiklos vietą. | Rodoma, kaip taisyklingai naudotis stalo įrankiais. Patraukliomis formomis kalbama apie pieno, mėsos, vaisių ir daržovių naudą. Pasakojama apie per didelio saldumynų kiekio žalą organizmui. Primenama, kad sudėtų ne tik gerai matomus žaislus, bet ir tuos, kurie yra po stalu, lova, spintele ir kt. | |
| 6 | Valgo tvarkingai. Pasako, jog maistas reikalingas, kad augtume, būtume sveiki. Įvardija vieną kitą maisto produktą, kurį valgyti sveika, vieną kitą – kurio vartojimą reikėtų riboti. Savarankiškai serviruoja ir tvarko stalą. Savarankiškai apsirengia ir nusirengia, apsiauna ir nusiauna batus. Suaugusiųjų padedamas pasirenka drabužius ir avalynę pagal orus. Priminus ar savarankiškai plaunasi rankas, prausiasi, nusišluosto rankas ir veidą. | Kartu su vaikais aptariama, kodėl žmogus valgo. Diskutuojama, ką jie dažniausiai valgo pusryčiams, pietums ir vakarienei, kurie iš jų vartojamų produktų yra naudingiausi jų augimui ir gerai savijautai. Naudojama vaizdinė medžiaga, žaidžiant mokomasi atskirti naudingą ir bevertį maistą. Skaitomos knygelės, vaikai vaidina, žaidžia loto, žiūri filmukus apie žmogui naudingus maisto produktus. Mokoma tinkamai apsirengti. Žaidžiami rankų plovimo žaidimai. | |
| 18.2.2. UGDYMO(SI) SRITIS. FIZINIS AKTYVUMAS  *Vertybinės nuostatos.* Noriai, džiaugsmingai juda, mėgsta judrią veiklą ir žaidimus.  *Esminis gebėjimas.* Eina, bėga, šliaužia, ropoja, lipa, šokinėja koordinuotai, išlaikydamas pusiausvyrą, spontaniškai ir tikslingai atlieka veiksmus, kuriems būtina akių–rankos koordinacija bei išlavėjusi smulkioji motorika. | | | |
| Žingsniai | Gebėjimai | Pedagogo veikla | |
| Ankstyvasis ugdymas (1–3 metai) | | | |
| 1 | Sėdi, šliaužia, ropoja pirmyn ir atgal, įkalnėn ir nuokalnėn, laiptais aukštyn, ko nors įsitvėręs atsistoja, stovi laikydamasis ar savarankiškai, žingsniuoja laikydamasis, vedamas arba savarankiškai, išlaiko pusiausvyrą. | Vaiko regėjimo lauke padedama žaislų ir skatinama ropoti iki jų. Skatinama žaisti žaidimus „Eikš pas mane“, „Pažiūrėk koks žaisliukas“. Pasiūloma dėlioti žaislą ar kokį nors daiktą iš vienos rankos į kitą. | |
| 2 | Savarankiškai atsistoja, stovi, atsitupia, pasilenkia, eina į priekį, šoną ir atgal, eina stumdamas ar tempdamas daiktą, bėga tiesiomis kojomis, atsisėdęs ant riedančio žaislo stumiasi kojomis, pralenda per kliūtis keturpėsčia, padedamas lipa laiptais aukštyn pristatomuoju žingsniu, spiria kamuolį išlaikydamas pusiausvyrą. | Pasiūloma žaisti žaidimus lavinančius ir įtvirtinančius vaiko judėjimą – „Atnešk žaisliuką takeliu“, „Ištaškyk balutę“, „Automobilis ir paukšteliai“ ir kt. Sudaromos vaikui galimybės nešioti žaislus „takeliu“ tarp dviejų virvių, stumdyti žaislinį vežimėlį, prikrautą kubelių, vaikytis ir ridenti kamuolį, joti ant linguojančių žaislų, važiuoti pasispiriant kojomis. | |
| 3 | Pastovi ant vienos kojos (3–4 sekundes). Tikslingai, skirtingu ritmu eina ten, kur nori, vaikščiodamas apeina arba peržengia kliūtis, eina plačia (25–30 cm) linija. Bėga keisdamas kryptį, greitį. Lipa ir nulipa laiptais pakaitiniu žingsniu, laikydamasis suaugusiojo rankos ar turėklų. Atsispirdamas abiem kojomis pašoka, nušoka nuo laiptelio, peršoka liniją, spiria kamuolį. | Sudaromos sąlygos vaikui vaikščioti įvairiu atstumu, neužkliudant padėtų daiktų. Skatinamas vaikas peržengti kliūtis, eiti plačia linija, laipioti kopėtėlėmis siekiant tikslo – pauostyti, pasiekti, nukabinti. Kartu su vaikais imituojama šuoliuojančius gyvūnus. Sudaromos galimybės vaikui ridenti, gaudyti, mėtyti, spardyti kamuolius, verti vėrinius, mokytis kirpti žirklėmis. Iš kėdučių statyti (stumdyti) įvairias geometrines figūras. | |
| Ikimokyklinis ugdymas (4–6 metai) | | | |
| 4 | Stovėdamas pasistiebia, atsistoja ant kulnų, stovėdamas ir sėdėdamas atlieka įvairius judesius kojomis bei rankomis. Eina ant pirštų galų, eina siaura (5 cm) linija, gimnastikos suoleliu, lipa laiptais aukštyn ir žemyn nesilaikydamas už turėklų, šokinėja abiem ir ant vienos kojos, nušoka nuo paaukštinimo. Pieštuką laiko tarp nykščio ir kitų pirštų, tiksliau atlieka judesius plaštaka ir pirštais (ima, atgnybia, suspaudžia dviem pirštais, kočioja tarp delnų) bei ranka (mojuoja, plasnoja). | Vaikui siūloma įvairių žaidybinių situacijų, skatinančių vaikščioti ant pirštų, kulnų, važinėtis triratukais, paspirtukais. Sudaromos sąlygos minkyti tešlą, lipdyti iš modelino, plastilino, kirpti nesudėtingas formas, po to priklijuoti jas ant popieriaus. Žaidžiami pirštukų žaidimai. Siūloma žaisti su įvairiomis gamtinėmis medžiagomis: įvairiomis kruopomis, gilėmis, kaštonais. Skatinami žaidimai, kurių metu įvairius daiktus vaikas gali imti žnyplėmis, pincetu, perdėti iš vieno indo į kitą.  Naudojami žaidimai iš knygelės „Judantis pasaulis“. | |
| 5 | Eina pristatydamas pėdą prie pėdos, pakaitiniu ir pristatomuoju žingsniu, aukštai keldamas kelius, atlikdamas judesius rankomis, judėdamas vingiais. Bėgioja vingiais, greitėdamas ir lėtėdamas, išsisukinėdamas, bėga ant pirštų galų. Šokinėja abiem kojomis vietoje ir judėdamas pirmyn, ant vienos kojos, šokinėja per virvutę, peršoka žemas kliūtis, pašoka siekdamas daikto. Laipioja lauko įrenginiais. Spiria, meta kamuolį į taikinį iš įvairių padėčių. Pieštuką ir žirkles laiko beveik taisyklingai. | Organizuojama veikla, kurios metu atliekami ritminiai judesiai pečiais, galva, mušinėjami, mėtomi kamuoliai, ėjimas keičiamas bėgimu, vaikas turėtų eiti, bėgti, perlipti suolą, pralįsti po kėde ir t. t. Organizuojamos bėgimo estafetės, įvairių šuolių žaidimai, panaudojant įvairias priemones: kaspinus, kamuolius, lankus, lazdas. Žaidžiami žaidimai su išsisukinėjimais, kurių tikslas – ilgiau likti nepagautam. Siūloma vaikams šokinėti per šokdynę, lanką. Siūloma piešti įvairių linijų, pieštuku apvesti daiktus: stiklinę, apverstą lėkštę. | |
| 6 | Eina ratu, poroje, prasilenkdamas, gyvatėle, atbulomis, šonu. Ištvermingas, bėga ilgesnius atstumus. Bėga pristatomuoju ar pakaitiniu žingsniu, aukštai keldamas kelius, bėga suoleliu, įkalnėn/nuokalnėn. Šokinėja ant vienos kojos judėdamas pirmyn, šoka į tolį, į aukštį. Važiuoja dviračiu. Rankos ir pirštų judesius atlieka greičiau, tiksliau, kruopščiau. | Vaikai mokomi judėti poroje, ratu, sutartinai su kitais vaikais. Ugdytiniai aprūpinami priemonėmis, tinkančiomis konkretiems sportiniams žaidimams (krepšinio, futbolo kamuolių, kėglių, lazdų). Sudaromos sąlygos žaisti žaidimą „Klasės“, šokinėti per gumytę. Vaikai raginami kurti šešėlių teatrą, išbandyti gestų kalbą, žaisti žaidimus „Rankos mankštinasi, rankos šoka“. | |
| 18.3. Komunikavimo kompetencija | | | |
| 18.3.1. UGDYMO(SI) SRITIS. SAKYTINĖ KALBA  *Vertybinės nuostatos.* Nusiteikęs išklausyti kitą ir išreikšti save bei savo patirtį kalba.  *Esminis gebėjimas.* Klausosi ir supranta kitų kalbėjimą, kalba su suaugusiaisiais ir vaikais, natūraliai, laisvai išreikšdamas savo išgyvenimus, patirtį, mintis, intuityviai junta kalbos grožį. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | *Klausymas*  Įdėmiai klausosi suaugusiojo. Skiria griežtą ir malonų kalbinančio suaugusiojo toną. Džiaugiasi įvairiais garsais ir ritmais. Supranta savo ir artimųjų vardus, artimiausios aplinkos daiktų ir reiškinių, veiksmų pavadinimus.  *Kalbėjimas.*  Komunikavimui vartoja įvairius garsus ir judesius: daug čiauška, kartoja, mėgdžioja jam tariamus garsus ir skiemenis. Vartoja kelis trumpus žodelius objektams, veiksmams įvardyti, norams išsakyti, palydėti juos judesiu. | Kalbamasi su vaikais, apie tai, ką tuo metu daro ir mato. Tyrinėjama grupės aplinka, vaikui nuolat įvardijant žaislus, daiktus ir pan. Kasdien grupės aplinką papildo naujais daiktais, žaislais, juos vaikui nuolat įvardijant. Žaidžiami jodinėjimo, juokinimo, kykavimo žaidimai vaikui sakant trumpus eilėraštukus, pvz.: „Virė virė košę“, „Kėku kėku“ „Kas pasislėpė?“ ir kt. Skatinama vaiką tarti jo čiauškėjimo garsus, garsų junginius, jo netariamus garsus ir garsų junginius. Skatinama vaiką mėgdžioti trumpus žodelius. Kalbamasi su vaiku taisyklingai tariant garsus ir žodžius, kad susidarytų ryšys tarp daikto ir žodžio, veiksmo, judesio ir žodžio. | |
| 2 | *Klausymas*  Klausosi ir kalba, mimika, gestais reaguoja į suaugusiųjų ir vaikų kalbėjimą. Supranta ir greitai mokosi paprastų naujų žodžių. Išklauso ir supranta du vienas po kito išsakomus prašymus, kvietimus.  *Kalbėjimas*  Noriai dalyvauja pokalbiuose. Mėgdžiojimu, žodžių pakartojimu, veiksmais, mimika dalyvauja paprastuose žodiniuose žaidimuose. Dviejų trijų žodžių sakiniais kalba apie tai, ką mato ir girdi, kas atsitiko. | Nuolat kalbamasi su vaiku apie artimiausios aplinkos daiktus, reiškinius, santykius, tą patį dalyką nusakant kuo įvairesniais žodžiais. Taisyklingai vadinami su juo bendraujantys suaugusieji, įvardinamos kūno dalys, aplinkoje esantys daiktai ir žaislai. Kalbant su vaiku siekiama sudaryti ryšį tarp daikto ir žodžio, veiksmo, judesio ir žodžio, sutapatinti žodžio tarimą su daikto ar veiksmo rodymu. Nuolat raiškiai deklamuojami, pasakojami trumpi tekstukai. Palaikomas vaiko noras tarti, kartoti žodžius – dainelių, eilėraštukų, žaidinimų, juos papildant kūno kalba. | |
| 3 | *Klausymas*  Klausosi skaitomų ir pasakojamų kūrinėlių, naujų žodžių. Išklauso, supranta ir reaguoja į kelis vienas paskui kitą sekančius prašymus, siūlymus, patarimus.  *Kalbėjimas*  3–4 žodžių sakiniais kalba ir klausinėja apie save, savo norus, poreikius, išgyvenimus. Pradeda mėgdžioti suaugusiųjų kalbėseną. Sako „ačiū“, „prašau“. Kalba ir klausinėja apie tai, ką matė ir girdėjo, apie aplinkos objektus, jų savybes, įvykius, net jei jų dabar ir nemato. Domisi laidomis, animaciniais filmais vaikams, kalba apie juos. | Skaitoma, kalbamasi su vaikais apie kitus artimiausios aplinkos gyvūnėlius, vaikams skirtų televizijos laidų veikėjus, siejant tai su jo gyvenimiška patirtimi. Skatinama vaikus klausytis skaitomo teksto – garsiai arba tyliai, greitai arba lėtai, perteikiant teksto emocijas. Skatinama vaiką nuolat pasakoti apie save, savo norus, rūpesčius, šeimos narius, vartoti mandagumo žodžius. Kalbinėmis užduotimis keliant klausimus: „Koks?“, „Kodėl?“, „Kur?“, „Kaip?“. Skatinama vaiką nusakyti aplinkos reiškinių savybes, ieškoti įvykių priežasčių ir pasekmių, pasakoti apie tai, kas vyksta ar vyko aplink vaiką. | |
| Ikimokyklinis ugdymas (4–6 metai) | | | |
| 4 | *Klausymas*  Klausosi aplinkinių pokalbių, sekamų, pasakojamų, skaitomų, deklamuojamų kūrinių literatūrine kalba, tarmiškai Pradeda išklausyti, suprasti ir reaguoti į tai, ką jam sako, aiškina suaugusysis ar vaikas.  *Kalbėjimas*  Kalba pats sau, kalba kitam, klausinėja, užkalbina, prašo, pašaukia, kartais laikydamasis elementarių kalbinio etiketo normų. Kalba, pasakoja apie tai, ką jaučia ir jautė, veikia ir veikė. Kalbėdamas vartoja paprastos konstrukcijos gramatiškai taisyklingus sakinius, taisyklingai taria daugumą gimtosios kalbos žodžių garsų. | Skatinamas vaikų kalbinis bendravimas įvairiose situacijose. Bendraujant su suaugusiaisiais, skatinama vartoti elementarius mandagumo žodžius. Vaikas skatinamas kalbėti apie dabartinę ir buvusią veiklą, esamus ir buvusius išgyvenimus, vartojant girdėtus naujus žodžius. Su vaiku stengiamasi kalbėti taisyklingų konstrukcijų sakiniais, taisyklingai tariant gimtosios kalbos garsus, skatinant įvairiuose žodžiuose juos atpažinti. Piešia piešinius, pagal nupieštus piešinius kuria istorijas. | |
| 5 | *Klausymas*  Klausosi įvairaus turinio tekstų apie aplinką, įvairius įvykius, reiškinius. Supranta sudėtingesnio turinio tekstus. Supranta, kad į jį kreipiamasi ar kalbama ne gimtąja kalba.  *Kalbėjimas*  Kalba, pasakoja apie tai, kas buvo nutikę, įvykę, tai siedami su žmonėmis, tautos gyvenimu, gamtos reiškiniais. Pasakoja, kalbasi apie matytus animacinius filmus, televizijos laidas, žaistus kompiuterinius žaidimus. Bando susikalbėti su kitakalbiu vaiku, pakartodamas jo kalbos vieną kitą žodį. Laisvai kalba sudėtiniais sakiniais, žodžius į sakinius jungia laikydamasis perprastų kalbos taisyklių. | Skaitomi įvairių žanrų tekstai (pvz.: skelbimus, reklamines skrajutes, įvairių enciklopedijų tekstus, pasakas ir pan.). Palaikomas kiekvieno vaiko kalbėjimas, rodant susidomėjimą tuo, ką jis kalba, užduodant vaikui atvirus klausimus. Vaikas skatinamas kalbėti apie savo norus, išgyventus įspūdžius, vidinį pasaulį, plečiant jo žodyną, turtinant jį įvairiais techniniais terminais, žaisti žodžiais juos trumpinant, įvairiai jungiant. Skatinami žaisti klausimų–atsakymų rimavimo reikalaujančius žaidimus. Inicijuojamas eilėraščių, istorijų, pasakų kūrimas, sugalvojant pasakos pradžią ar pabaigą. Kalbant su vaiku vartojamos įvairios kalbos dalys (dalyviai, veiksmažodžių laikų įvairovė, įvairūs būdvardžių laipsniai, ištiktukai, jaustukai ir pan.). | |
| 6 | *Klausymas*  Klausosi draugų ir savo kalbos įrašų, įvairių stilių tekstų, mįslių, erzinimų, pajuokavimų bendrine kalba ir tarme. Supranta knygelės, pasakojimo, pokalbio turinį, įvykių eigą, pajuokavimus, dviprasmybes, frazeologizmus, perkeltinę žodžių prasmę. Supranta artimiausioje aplinkoje vartojamus kitos kalbos žodžius.  *Kalbėjimas*  Kalba natūraliai, atsižvelgdamas į bendravimo situaciją, išsakydamas savo patirtį, norus, svajones, svarstymus, kalba apie problemų sprendimą, vartoja mandagumo bei vaizdingus žodžius (sinonimus, antonimus ir kt.), technologinius terminus (mikrofonas, pelė, klaviatūra, išmanioji lenta ir kt.). Bando susikalbėti su kitakalbiu vaiku, suaugusiuoju. Kalba taisyklingais sudėtingais sakiniais, vartoja pagrindines kalbos dalis. | Ugdymo veikloje klausomasi įvairios stilistikos tekstų. Padedama vaikui suvokti pasakojimo turinį, išskiriant ir aptariant pasakojimo eigą. Žaidžiami žaidimai, susiję su pasakojimo tekstu, jį iliustruojant, inscenizuojant. Sudaroma kuo daugiau ir įvairesnių bendravimo situacijų, kurios inicijuoja turiningus vaikų pokalbius apie jiems įdomius daiktus, poelgius, reiškinius, nutikimus, vartojant jiems mažiau girdimus, sudėtingesnės sandaros žodžius. Skatinama klausinėti apie tai, kas jiems įdomu, negirdėta, diskutuoti apie tai tarpusavyje ir su auklėtoja. Pasakojama vaikams apie jiems nepažįstamą patirtį, skatinant juos kurti pasakojimus apie nekasdienius, fantastinius nuotykius, personažus, vartojant išgalvotus žodžius, kalbą. Dainuojamos ritminės dainelės, skatinančios ieškoti aplinkoje daiktų, kurių pavadinimai prasideda arba baigiasi nurodytu garsu. Kuriami dialogai, inscenizacijos, vaidinimai. Išmėginamos kalbinės raiškos priemonės, kuriant dialogus, inscenizuojant, vaidinant. | |
| 18.3.2. UGDYMO(SI) SRITIS. RAŠYTINĖ KALBA  *Vertybinės nuostatos.* Domisi rašytiniais ženklais, simboliais, skaitomu tekstu.  *Esminiai gebėjimai*. Atpažįsta ir rašinėja raides, žodžius bei kitokius simbolius, pradeda skaitinėti. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | *Skaitymas*  Vartinėja, žiūrinėja paveikslėlių knygeles, žiūrinėja paveikslėlius. Palankiai reaguoja į knygelių skaitymą (vartymą) kartu su suaugusiaisiais.  *Rašymas*  Stebi rašančiuosius, domisi įvairiomis rašymo priemonėmis, brauko jomis įvairias linijas. | Kuriama aplinka, kurioje vaikas galėtų pačiais įvairiausiais būdais pažinti knygutes: vartinėti, čiupinėti, plėšyti, kramtyti, žaisti. Kartu su vaiku vartomos knygelės, žiūrimi paveikslėliai.  Kalbama apie tai, kas matoma paveikslėliuose. Sudaromos situacijos, kuriose mažylis galėtų matyti, kaip rašoma. | |
| 2 | *Skaitymas*  Varto knygeles, žiūrinėja paveikslėlius, piršteliu juos rodo. Pradeda atpažinti jo mėgstamas knygeles, nori, kad jas jam paskaitytų. Kartais knygelę laiko taisyklingai. Reaguoja į skaitomą tekstą. Kreipia dėmesį į aplinkoje esančias raides, žodžius, simbolius.  *Rašymas*  Įvairiomis rašymo priemonėmis spontaniškai brauko popieriaus lape. | Kartu su vaiku skaitomos knygelės, leidžiama vaikui pačiam laikyti knygutę, versti lapus. Rodomi ir įvardijami knygelių paveikslėliai, skatinama vaikų žodinė ir kūno kalba. Skaitomų kūrinėlių tekstas siejamas su vaiko gyvenimu. Vaiko rašymo poreikių tenkinimui suteikiama galimybė pasirinkti įvairaus popieriaus ir jo amžiui tinkančių įvairių rašiklių. | |
| 3 | *Skaitymas*  Geba sieti paveikslėlius su juose vaizduojamais konkrečiais daiktais, juos pavadina. Pradeda pažinti aplinkoje esančius simbolius.  Rašymas  Įvairiomis rašymo priemonėmis kraigalioja vertikalias ir horizontalias linijas. | Skaitoma kelis kartus per dieną, parinkus trumpus tekstukus, kuriuose kartojasi tie patys žodžiai. Skaitoma vengiant vaikiškų intonacijų, teatrališkumo. Skirtingai perteikiama atskirų personažų kalba. Skatinama vaiką pavadinti kiekvieną paveikslėlį. Kalbamasi su vaiku apie iliustraciją, kad jis susietų vaizdą su konkrečiu daiktu. | |
| Ikimokyklinis ugdymas (4–6 metai) | | | |
| 4 | *Skaitymas*  Domisi skaitymu, vaizduoja, kad skaito knygą, kuri jam buvo skaityta. „Skaito“ knygelių paveikslėlius, įvardija įvairių objektų ir veikėjų bruožus, veiksmus. Atkreipia dėmesį į raides, simbolius (grafinius vaizdus) aplinkoje, pradeda jais manipuliuoti įvairioje veikloje.  *Rašymas*  Domisi ne tik įvairiomis rašymo priemonėmis. Kraigalionėse ir piešiniuose pasirodo realių raidžių elementai ir raidės. Raidėmis ir simboliais pradeda manipuliuoti įvairioje veikloje. | Įvairioje bendravimo aplinkoje vartomi žurnalai, knygos. Skatinama vaikus domėtis suaugusiojo skaitomu tekstu suteikiant jam informacijos apie skaitymą. Vaikui užduodami klausimai apie tai, ką „perskaitė“. Atsakymai užrašomi ir jam perskaitomi. Skatinama vaiko „perskaitytą“ tekstą iliustruoti. Žiūrint paveikslėlius skatinama apie jį pasakoti, kas ką daro, ką kalba. Turtinama vaiko aplinka įvairiais rašikliais, sudaroma galimybė pažinti kompiuterį, SMART išmaniąją lentą. Skatinama keverzonėmis užrašyti savo vardą, pavardę, norus, pasirašinėti po dailės darbeliais, grupės ar viešoje bibliotekoje atsiimant knygas ir kt. | |
| 5 | *Skaitymas*  Domisi abėcėlės raidėmis. Pastebi žodžius, prasidedančius ta pačia raide. Supranta, kad kai kurios raidės turi savo pavadinimą ir specifinę grafinę raišką. Supranta kai kurių aplinkoje matomų žodžių prasmę. Sugalvoja pavadinimus paveikslėliams, knygelėms.  *Rašymas*  Domisi ir supranta skirtingų spaudinių funkcijas (kalendorius, valgiaraštis, reklama, bukletas ir pan.). Kopijuoja raides, paprastus žodžius. „Iliustruoja“ pasakas, pasakojimus, istorijas, filmukus, iliustracijose parašydamas nukopijuotas raides, žodžius. Braižo ir aiškina planus, schemas, grafikus. | Grupėje kuriama kuo įvairesnė raidžių aplinka. Skaitomi tekstai, kuriuose žaidžiama su kalbos garsais, kurie atspindi vaiko pažįstamas raides. Nuolat atkreipiamas vaiko dėmesys į aplinkoje esančius užrašus, simbolius, reklaminius užrašus ir pan. Skatinamas vaikas kurti knygeles, sugalvoti pavadinimus savo sukurtoms knygelėms, nupieštiems piešiniams, darbeliams, nusakyti veikėjų, daiktų, veiksmų savybes būdvardžiais, veiksmažodžiais, jaustukais, ištiktukais, dalyviais, prieveiksmiais. Skatinama savarankiškai kurti sveikinimus, kvietimus, kopijuoti atskiras raides. Rašytinės raiškos gebėjimus ugdosi atrasdami raides skaitmeniniuose įrenginiuose, rašydami spausdintines raides ar skaitmenis ranka ir kompiuteriu. | |
| 6 | *Skaitymas*  Domisi knygomis, įvairiais rašytiniais tekstais. Pradeda suprasti ryšį tarp knygos teksto, iliustracijų ir asmeninės patirties. Žino keliolika abėcėlės raidžių. Supranta, kad garsas siejamas su raide, o raidės sudaro žodį. Pradeda skirti žodžius sudarančius garsus, skiemenis. Pažįsta parašytą žodį kaip atskirų raidžių junginį. Gali perskaityti užrašus, kuriuos mato gatvėse, pavyzdžiui, parduotuvių, kirpyklų, kavinių pavadinimus.  *Rašymas*  Spausdintomis raidėmis rašo savo vardą, kopijuoja aplinkoje matomus žodžius. Piešiniuose užrašo atskirų objektų pavadinimus. Įvairiais simboliais bando perteikti informaciją. | Grupės knygų kampelis nuolat papildomas įvairių žanrų knygomis, rašytiniais tekstais. Kartu su vaiku skaitomos knygos, analizuojamas teksto veiksmas, aprašyti įvykiai. Skaitant knygeles, atkreipiamas vaiko dėmesys į atskiras raides, žodžius, teksto dėstymą įvairaus žanro knygose. Sudaromos vaiko vardo, jo artimųjų vardų raidžių abėcėles. Skatinama vaiką atpažinti artimiausioje aplinkoje esančius įvairius simbolinius ženklus, skaitinėti įvairias trumpas iškabas, kurti žodinius laiškus, telegramas, pranešimus, žinutes, kopijuoti žodžius, raides nuo įvairių pavyzdžių. Siūloma vaikams atskirus žodžius, simbolius ar įdomią informaciją perrašyti ar savarankiškai užrašyti kompiuteriu, ant SMART išmaniosios lentos. | |
| 18.4. Pažinimo kompetencija | | | |
| 18.4.1. UGDYMO(SI) SRITIS. APLINKOS PAŽINIMAS  *Vertybinės nuostatos.* Nori pažinti bei suprasti save ir aplinkinį pasaulį, džiaugiasi sužinojęs ką nors nauja.  *Esminiai gebėjimai.* Įvardija ir bando paaiškinti socialinius bei gamtos reiškinius, apibūdinti save, savo gyvenamąją vietą, šeimą, kaimynus, gyvosios ir negyvosios gamtos objektus, domisi technika ir noriai mokosi ja naudotis. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Domisi aplinka, sutelkia dėmesį į arti esančius veidus, daiktus. Reaguoja į skirtingus vaizdus, paviršius, kvapus, garsus, skonius. Atpažįsta artimus žmones, žaislus, daiktus. | Kuriama aplinka, kurioje yra spalvotų, kontrastingo dizaino daiktų, žaislų, su kuriais kūdikiai gali pradėti susipažinti, atpažinti, išbandyti. Vaikui rodomas jo atvaizdas veidrodyje. Vaikui padedama pamatyti daiktus iš skirtingų perspektyvų. | |
| 2 | Atpažįsta artimiausią savo aplinką, orientuojasi joje. Pažįsta ir pavadina kai kuriuos gyvūnus, žmones, daiktus, jų atvaizdus. Žino kai kurių daiktų paskirtį ir jais naudojasi (šukos, šaukštas, nosinaitė). | Vaikai skatinami išbandyti daiktus kaip įrankius, juos pavadinti. Parodoma, kaip tai daryti, įvardijama, kas daroma, taip mokant pavadinti veiksmą. Vaikai skatinami ir jiems padedama pavadinti įvairius daiktus. Suteikiama proga dalyvauti prižiūrint tam tinkamus augalus, gyvūnėlius. | |
| 3 | Atpažįsta ir pavadina vis daugiau artimiausioje aplinkoje esančių augalų (sodo, daržo, lauko), gyvūnų, daiktų, domisi jais. Skiria atskirus gamtos reiškinius. Orientuojasi savo grupės, darželio, namų aplinkoje. Pasako savo ir savo šeimos narių vardus. Dalyvauja prižiūrint augalus ar gyvūnus. | Skatinama vaikus stebėti ir pavadinti augalus ir gyvūnus, esančius artimiausioje aplinkoje, patalpose ar išėjus į lauką. Sudaroma galimybė prisidėti prižiūrint kambarinius augalus, naminį gyvūnėlį. Skatinama kalbėti apie tai, ką gyvūnėlis ėda, kokius vaikus veda, ko reikia augalui, kad jis augtų ir pan. | |
| Ikimokyklinis ugdymas (4–6 metai) | | | |
| 4 | Pažįsta gyvenamosios vietovės objektus. Pasako miesto, gatvės, kurioje gyvena, pavadinimus, savo vardą ir pavardę. Pastebi ir nusako aiškiausiai pastebimus gyvūnų ir augalų požymius. Atpažįsta gamtoje ar paveiksluose dažniausiai sutinkamus gyvūnus, medžius, gėles, daržoves, grybus, pasako jų pavadinimus. Pasako metų laikų pavadinimus ir būdingus jiems požymius, skiria daugiau gamtos reiškinių (rūkas, pūga, šlapdriba). | Sudaroma galimybė stebėti augalus ir gyvūnus gamtoje ir namų (ūkio) aplinkoje, klausytis skaitymo apie naminius ir laukinius gyvūnus, dalyvauti juos prižiūrint. Skatinama vaikus kalbėti apie stebimų gyvūnų ar augalų kūno dalis, išvaizdą, apie tai, ko jiems reikia, kad augtų, kaip juos saugoti, prižiūrėti. Paaiškinama, kad ne visus augalus galima ragauti, yra nuodingų arba dilginančių. Skatinama stebėti dienos orus, metų laiką ir gamtos pokyčius, kurie tuo metu vyksta. | |
| 5 | Atpažįsta ir įvardija ne tik naminius, bet ir kai kuriuos laukinius gyvūnus. Samprotauja apie naminių ir laukinių gyvūnų gyvenimo skirtumus. Skiria daržoves, vaisius, uogas, nusako, kaip naudoti maistui. Pasako tėvų profesijas, įvardija savo giminaičius, žino savo namų adresą. Pasako savo šalies ir sostinės pavadinimą. Domisi, kokie daiktai buvo naudojami seniau, kaip jie pasikeitė. Papasakoja apie tradicines šventes. Įvardija gyvenamosios vietovės objektus (upę, kalvą, mišką ir pan.), gyvūnus ir augalus. Mokosi rūšiuoti atliekas. | Organizuojamos vaikų išvykos į gamtą, muziejus, tėvų darbovietes, skiriant jiems nedideles užduotis, ką turėtų pastebėti, ko paklausti. Vaikams sukuriamos situacijos aiškintis (ragauti), kaip daržovės, vaisiai, uogos vartojami maistui, kuo jie naudingi. Skatinami išbandyti techniką, kuri padeda tyrinėti judėjimą, pvz., ratai, skridiniai, magnetai, sūpynės. Domėtis šeimos tradicijomis, parodyti, kad ir darželyje laikomasi tradicijų, švenčiamos šventės. Vaikai įtraukiami į pasirengimą šventėms, sudaromos sąlygos dalyvauti, klausytis vaikų idėjų ir padėti jas įgyvendinti. | |
| 6 | Pastebi aiškiai matomus skirtumus ir panašumus tarp gyvūnų ir augalų. Samprotauja apie tai, kur gyvena, kuo minta naminiai ir laukiniai gyvūnai. Moka prižiūrėti kambarinius augalus, daržoves, stebi jų augimą. Pradeda suprasti Žemės, Saulės, Mėnulio ir kitų dangaus kūnų ryšius. Pasako tėvų profesijas, įvardija savo giminaičius, žino savo namų adresą. Pasako savo šalies ir sostinės pavadinimą. Skiria ir pavadina suaugusiųjų profesijas. Papasakoja apie tradicines šventes. | Sudaroma vaikams galimybė pažinti gamtinę ir socialinę aplinką, stebint artimiausius objektus, t. y. kraštovaizdžius, augalus, gyvūnus, statinius, paminklus ir kt.  Organizuojamos netolimos išvykos. Pagal galimybes keliaujama pėsčiomis ir autobusais. Kartu su vaikais atliekami nesudėtingi bandymai, pvz.: tirpinti medžiagas, daiginti sėklas, išardyti nebereikalingus prietaisus ir pan. Siūloma vaikams tyrinėti žemėlapius, gaublį. Supažindinami su giminės medžiu. Organizuojamos ekskursijos į tėvų darbovietes, kviečiami tėveliai papasakoti apie savo profesiją. | |
| 18.4.2. UGDYMO(SI) SRITIS. SKAIČIAVIMAS IR MATAVIMAS | | | |
| *Vertybinės nuostatos*. Nusiteikęs pažinti pasaulį skaičiuodamas ir matuodamas.  *Esminiai gebėjimai.* Geba skaičiuoti daiktus, palyginti daiktų grupes pagal kiekį, naudoti skaitmenis, apibūdinti daikto vietą eilėje, sudaryti sekas. Geba grupuoti daiktus pagal spalvą, formą, dydį. Jaučia dydžių skirtumus, daikto vietą ir padėtį erdvėje. Supranta ir vartoja žodžius, kuriais apibūdinamas atstumas, ilgis, masė, tūris, laikas. Pradeda suvokti laiko tėkmę ir trukmę. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | *Skaičiavimas*  Gestais, mimika parodo, jog suvokia, ką reiškia yra (nėra), dar, taip (ne).  *Matavimas*  Susidomi, kai parodomas kitokios formos, dydžio, spalvos daiktas: siekia jį paimti, tyrinėja. Atkreipia dėmesį į judančius, artėjančius daiktus, daug kartų kartoja matytus veiksmus su daiktais. | Skatinami žaisti tą patį žaidimą (pvz., „Slėpynes“) su tuo pačiu žaislu. Žaidimo metu kalbinti vaiką vartojant žodžius „yra“, „nėra“, „dar“, „taip“, „ne“ bei juos palydint atitinkamais gestais, mimika. Žaidžiama su skirtingų spalvų, dydžių, formų daiktais: priartinti – nutolinti, paslėpti – parodyti, sugretinti. Įvardijama daikto spalva, dydis, forma, daromos pauzės, kartojami žodžiai jei norime, kad vaikas juos įsidėmėtų. | |
| 2 | *Skaičiavimas*  Supranta, ką reiškia vienas, dar vienas, du, daug (parodo pirštukais, kiek turi metukų).  *Matavimas*  Žaisdamas stengiasi rasti reikiamos formos, dydžio ar spalvos daiktą. Nuotraukoje, piešinyje atpažįsta anksčiau matytą daiktą. Supranta vis daugiau žodžių, kuriais nusakoma daikto forma, dydis, spalva, judėjimas erdvėje. | Klausomasi žaidinimų, dainelių, skaičiuočių, pasakėlių, eilėraštukų, žaidžiami žaidimai, kuriuose kas nors skaičiuojama, kartojama. Sudaromos sąlygos ardyti ir surinkti daiktus, tyrinėti jų dydžius, eksperimentuoti su spalvomis, dydžiais ir formomis. | |
| 3 | *Skaičiavimas*  Skiria žodžius: mažai (vienas, du) ir daug.  Paprašytas duoda kitiems po vieną žaislą, daiktą. Geba išrikiuoti daiktus į vieną eilę.  *Matavimas*  Tapatina daiktus pagal formą, dydį. Suranda tokios pat spalvos (raudonos, mėlynos, geltonos, žalios) daiktus. | Duodama vienodo dydžio ir formos daiktų ir mokoma paimti vieną (du) daiktus, padalyti daiktus po vieną (pvz., kitiems vaikams), sudėlioti juos į dvi, tris krūveles. Analizuojama, kur daugiau, kur mažiau. Leidžiama eksperimentuoti su įvairių formų ir dydžių daiktais, kaladėlėmis, kai iš jų norima pastatyti kuo aukštesnį bokštą, nutiesti ilgesnį kelią ir pan. | |
| Ikimokyklinis ugdymas (4–6 metai) | | | |
| 4 | *Skaičiavimas*  Pradeda skaičiuoti daiktus, palygina dvi daiktų grupes pagal daiktų kiekį grupėje. Padalina daiktus į grupes po lygiai (po du, po tris). Supranta, kad prie daiktų pridedant po vieną jų skaičius grupėje didėja, o paimant po vieną – mažėja. Pradeda vartoti kelintinius skaitvardžius (pirmas, antras...). Žaisdami vartoja sąvokas „pirmas“, „antras“ (pvz., sako: „Aš bėgsiu pirmas, tu bėgsi antras. Aš atėjau į darželį pirmas, o tu – po manęs!“).  *Matavimas*  Atpažįsta ir atrenka apskritos (skritulio), keturkampės (keturkampio), kvadratinės (kvadrato) formos daiktus, vienodo dydžio ar spalvos daiktus. Statydamas, konstruodamas, komponuodamas, grupuodamas pradeda atsižvelgti į daikto formą, dydį, spalvą. Labai skirtingus ir vienodus daiktus palygina pagal ilgį, storį, aukštį, masę ir pan. Dydžių skirtumams apibūdinti pradeda vartoti žodžius: didesnis–mažesnis, ilgesnis–trumpesnis, storesnis–plonesnis, aukštesnis–žemesnis ir pan. Už save didesnius daiktus vadina dideliais, o mažesnius – mažais. Pradeda skirti dešinę ir kairę savo kūno puses, kūno priekį, nugarą. Nurodydamas kryptį (savo kūno atžvilgiu) vartoja žodžius: pirmyn–atgal, kairėn–dešinėn, aukštyn–žemyn. Žino metų laikus ir būdingus jiems požymius. | Naudojami paveikslėliai, kuriuose pavaizduoti 1–3 daiktai ar dvi trys 1–3 daiktų grupės. Atkreipiamas dėmesys, koks daiktų skaičius grupėje, klausiama „Kiek?“, „Ar daiktų yra po lygiai?“ ir pan. Žaidžiama su vaiku žaidimus, kurie susieti su skaičiais.  Mokoma apibūdinti erdvės objektus, nurodant į juos panašius iš kasdienės aplinkos ir vartojant tokius palyginimus kaip: „panašus į Rubiko kubą“, „apvalus kaip kamuolys“, „tokios pat formos kaip skardinė“ ir pan. Formuojamas supratimas, kad figūros forma nepriklauso nuo jos spalvos ir dydžio. Leidžiama vaikui manipuliuoti daiktais, stebėti kitus, kaip jie komponuoja įvairius daiktus, eksperimentuoti. Pasiūloma žaisti Lego. Prašoma palyginti kasdienėje aplinkoje pasitaikančių daiktų ilgį, aukštį, masę, storį, plotį ir t. t., juos dedant vieną prie kito, kilnojant. Formuojamas supratimas, kad daikto (pvz., virvutės) ilgis, masė nesikeičia, daiktą (virvutę) suraičius ar sulenkus. Žiūrėdami edukacinę animaciją, vaikai įsigilina į keturių metų laikų ypatumus, bando įsidėmėti jų pavadinimus, seką. Žaidžiami žaidimai „Surūšiuok daiktus į dvi grupes pagal vieną ar du požymius“, „Sugrupuok sagas ir išmatuok“, „Sekų medžioklė“. | |
| 5 | *Skaičiavimas*  Pastebi, kaip sudaryta elementų seka, geba ją 1–2 elementais pratęsti. Skiria kelintinius skaitvardžius. Kalbėdamas apie spalvą, vartoja žodžius „vienos spalvos“, „dvispalvis“. Grupuoja, skaičiuoja daiktus, atsižvelgdamas į jų spalvą, formą arba dydį. Palygindamas daiktų dydžius, naudojasi sąlyginiu matu (trečiu daiktu).  *Matavimas*  Kalbėdamas apie atstumą, daiktų ilgį, plotį, aukštį, storį, masę, vartoja žodžius: ilgesnis–trumpesnis, siauresnis–platesnis, aukštesnis–žemesnis, lengvesnis–sunkesnis. Supranta, ką reiškia sudėlioti nuo mažiausio iki didžiausio ir atvirkščiai. | Pasiūloma vaikui dalyvauti žaidimuose, kuriuose kas nors skaičiuojama, kartojami du trys skirtingi judesių ar garsų elementai, kur vaikas turėtų keisti savo ar daikto padėtį erdvėje ar daryti ką nors tam tikra seka (pvz.: žaidimai „Trečias bėga“, „Daryk taip, kaip Jurgelis daro“, žaidimas, kai nutilus muzikai ar suplojus kaskart pasakoma, kaip kitaip vaikai turi pasielgti: susigrupuoti – sustoti po du, susėsti į du ratukus, parodyti 4 pirštukus ir pan.). Žaidžiama stalo žaidimus. Siūloma karpyti, piešti, spalvinti trikampius, stačiakampius. Iš įvairių formų detalių ar piešiant (spalvinant) figūras, kuriamos aplikacijos ornamentai, šventinė atributika. Skatinama vaiką naudoti sąlyginį matą (trečią daiktą) daiktų dydžiams palyginti (pvz., matuoti pėdomis, žingsniais). | |
| 6 | *Skaičiavimas*  Susieja daiktų (realių ar pavaizduotų) kiekį su atitinkamu daiktų skaičių žyminčiu simboliu. Skaičiuoja bent iki 10. Palygina mažai daiktų turinčias grupes pagal kiekį. Supranta ir vartoja žodžius: daugiau (mažiau) vienu, dviem, po lygiai, pusiau, į 2 dalis, į 4 dalis. Atpažįsta, atkuria, pratęsia, sukuria skirtingų garsų, dydžių, formų, spalvų sekas su 2–3 pasikartojančiais elementais.  *Matavimas*  Skiria plokštumos ir erdvės figūras: skritulį ir rutulį, kvadratą ir kubą. Klasifikuoja daiktus pagal dydį, formą arba spalvą. Matuodamas atstumą, ilgį, tūrį, masę, naudojasi vienu ar keliais sąlyginiais matais (savo pėda, sprindžiu, trečiu daiktu). | Skatinamas vaiko noras sužinoti, pažinti, kuo daugiau išmokti. Leidžiama pasirinkti vaikui įdomius ir suprantamus stalo žaidimus, dalomąją medžiagą, taip pat veiklą, kurioje dalyvaudamas jis galėtų lavinti savo mąstymo ir skaičiavimo įgūdžius, formuotis svarbius tolimesniam matematikos mokymuisi vaizdinius. Skatinama vaiką aiškinti kitiems savo mintis, idėjas apie atliekamus skaičiavimus. | |
| 18.4.3. UGDYMO(SI) SRITIS. TYRINĖJIMAS | | | |
| *Vertybinės nuostatos.* Smalsus, domisi viskuo, kas vyksta aplinkui, noriai stebi, bando, samprotauja.  *Esminiai gebėjimai.* Aktyviai tyrinėja save, socialinę, kultūrinę ir gamtinę aplinką, įvaldo tyrinėjimo būdus (stebėjimą, bandymą, klausinėjimą), mąsto ir samprotauja apie tai, ką pastebėjo, atrado, pajuto, patyrė. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Stengiasi pamatyti, išgirsti, paliesti, paimti, paragauti žaislus ir kitus daiktus. Reaguoja į tai, kas vyksta aplinkui, bando dalyvauti (mimika, judesiais, garsais). | Vaikui sudaroma galimybė bendrauti, matyti, žaisti su žaislais arba tam tinkamais daiktais, judėti, liesti daiktus, išlaikyti pusiausvyrą, stengtis pajudėti daikto link, jį pasiekti, paragauti. Sudaromos sąlygos patirti skirtingas žaidimo erdves, tokias, kaip lygios grindys, kilimas, žolė, smėlis, minkšti ir kieti paviršiai, erdvės viduje ir lauke. | |
| 2 | Stengiasi išbandyti žaislus ar daiktus, stebi, kas vyksta aplinkui, rodo kitiems, ką pavyko padaryti. Mėgsta žaisti slėpynių. Patikusį veiksmą prašo pakartoti daug kartų. | Sudaromos sąlygos aktyviai tyrinėti aplinką, suaugusieji padeda, bet netrukdo, nepertraukia. Duodama įvairių tinkamų žaisti daiktų ir žaislų, kurie skatina atlikti tiek stambiuosius, tiek smulkiuosius judesius. Sudaromos galimybės naudoti ir vystyti įvairius gebėjimus, pvz.: klausyti, stebėti, prisiminti, kalbėti, aptarti, kas vyko (reflektuoti), priimti sprendimus. Nuo mažumės mokoma atpažinti spalvas, simetriją ir formas. | |
| 3 | Atsargiai elgiasi su nepažįstamais daiktais ir medžiagomis, tačiau rodo susidomėjimą, bando aiškintis, kas tai yra, kaip ir kodėl tai veikia, vyksta. | Skatinama manipuliuoti kiekiais, eiti nuo vientiso prie dalių ir atgal, pvz., padalyti plastilino gabalą ir vėl sulipdyti į vieną, išpilstyti vandenį į mažus buteliukus ir vėl supilti į didelį indą. Sudaromos galimybės surinkti, rūšiuoti ir sudėlioti daiktus kokia nors tvarka, įvairiais būdais žaisti su medžiagomis, stiprinti tvarkos jausmą. | |
| Ikimokyklinis ugdymas (4–6 metai) | | | |
| 4 | Pats pasirenka žaidimui ar kitai veiklai reikalingus daiktus ir medžiagas, paaiškina, kodėl pasirinko. Žaisdamas tyrinėja, išbando daiktus bei medžiagas (pvz.: plaukia ar skęsta, rieda ar sukasi ratu, tinka daiktai vienas prie kito ar ne). | Grupės aplinka kuriama taip, kad vaikams būtų prieinamos įvairios medžiagos ir priemonės, kuriomis pasinaudodami galėtų inicijuoti kryptingą iškilusios problemos sprendimo veiklą, patys sugalvoti problemų ir su pasitenkinimu ieškoti jų sprendimo būdų. | |
| 5 | Geba suvokti ryšį tarp to, kaip daiktas padarytas ir jo paskirties (pvz., ratai yra apvalūs, nes mašinos paskirtis yra judėti). Domisi medžiagomis, iš kurių padaryti daiktai ir jų savybėmis. Suvokia medžiagos, iš kurios padarytas daiktas, pasirinkimo tikslingumą (pvz., kodėl mašinos korpusas iš metalo, o padangos iš gumos). Paaiškina, kad su nežinomais daiktais ir medžiagomis reikia elgtis atsargiai, stengiasi taip daryti. Išskiria akivaizdžius daiktų, medžiagų, gyvūnų, augalų bruožus, savybes, kalbėdami apie tai kartais susieja skirtingus pastebėjimus. | Vaikai skatinami stebėti ir apibūdinti daiktų, medžiagų, gyvosios gamtos objektų savybes ir bruožus, piešti ar konstruoti įsivaizduojamus daiktus. Sudaroma galimybė suskaičiuoti, prognozuoti, pvz.: į kiek dalių reikės padalyti tortą, po kiek saldainių imti, kad visi gautų po lygiai. Skatinama statyti, konstruoti namus, tiltus panaudojant įvairias antrines medžiagas Skatinama paaiškinti savo pasirinkimus ir logiškai juos pagrįsti. | |
| 6 | Domisi aplinka, stebėti, kaip auga augalai, kaip elgiasi gyvūnai, noriai atlieka paprastus bandymus, tyrinėja, iš kokių medžiagų padaryti daiktai, kur jie naudojami. Samprotauja apie tai, ką atrado, sužinojo, kelia tolesnius klausimus, siūlo idėjas, ką dar galima būtų tyrinėti. Aktyviai tyrinėdami aplinką demonstruoja vis didėjančią kūno kontrolę, tinkamai pasitelkia visus pojūčius, savo galimybėms išplėsti pasitelkia įrankius ir kitas priemones (pvz.: lupą, mikroskopą).  Tyrinėja, iš kokių medžiagų padaryti daiktai, kur jie naudojami. Su suaugusiaisiais ar kitais vaikais aptaria nesudėtingų stebėjimų, bandymų ar konstravimo planus, numato rezultatą. mokosi pavaizduoti juos nesudėtingose lentelėse, diagramose. | Sudaromos sąlygos ir skatinama tyrinėti gamtos ir socialinės aplinkos objektus, jų kaitą, savybes. Grupėje, laboratorijoje siūloma atlikti nesudėtingus bandymus, eksperimentus, stebėti prietaisų veikimą, skatinti vaikus jais savarankiškai naudotis. Skatinami vaikai, kad jie patys ieškotų atsakymų į iškilusius klausimus, vykdant eksperimentus, bandymus. Vykdoma projektinė veikla, skirta ilgalaikiams stebėjimams (pvz., stebėti augalo augimą). Palygina daiktus, medžiagas, gyvūnus ir augalus, atsižvelgdamas į savybes, juos tikslingai grupuoja ir klasifikuoja. Analizuoja elektros krūvius, vykdoma veikla su galvaniniais elementais, kuria robotus menininkus, konstruoja „turbinas“, „vėjo jėgaines“, prietaisus vėjui pagauti. Per žaidimus susipažįsta su saulės energijos panaudojimo pavyzdžiais: saulės moduliai, saulės elektrinės. | |
| 18.4.4. UGDYMO(SI) SRITIS. PROBLEMŲ SPRENDIMAS | | | |
| *Vertybinės nuostatos.* Nusiteikęs ieškoti išeičių kasdieniams iššūkiams bei sunkumams įveikti.  *Esminiai gebėjimai.* Atpažįsta ką nors veikiant kilusius iššūkius bei sunkumus, dažniausiai supranta, kodėl jie kilo, suvokia savo ir kitų ketinimus, ieško tinkamų sprendimų ką nors išbandydamas, tyrinėdamas, aiškindamasis, bendradarbiaudamas, pradeda numatyti priimtų sprendimų pasekmes. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Pakartoja nepasisekusį veiksmą, jį keičia, kad pasiektų laukiamą rezultatą. Mimika, gestais ir žodžiais parodo, kad susidūrė su kliūtimi, tikėdamasis suaugusiojo ar vyresnio vaiko pagalbos. | Padrąsinama vaiką savarankiškai bandyti įveikti iššūkį ar problemą. Pagiriama, kai jam pasiseka susidoroti su kliūtimi. Parodoma vaikui naujų veiksmų sunkumui įveikti. Kai vaikas bando atlikti tai, ko padaryti dar negali, padedama jam. Jei bando daryti tai, kas pavojinga – aiškinama, kad to daryti negalima. | |
| 2 | Susidūręs su sudėtinga veikla, kliūtimi, išbando jau žinomus veikimo būdus. Stebi, kaip panašioje situacijoje elgiasi kiti ir išbando jų naudojamus būdus. | Rodomi vaikams būtini veiksmų su daiktais būdai. Patariama, kaip elgtis įvairiose sudėtingose situacijose. Šiek tiek padedama vaikui įveikti kliūtį ar sunkumą, atlikti sudėtingą veiklą, kad stiprėtų jo pasitikėjimo savimi jausmas. | |
| 3 | Drąsiai imasi sudėtingos veiklos, atkakliai, keisdamas veikimo būdus bando ją atlikti pats, stebi savo veiksmų pasekmes. Nepavykus įveikti sudėtingos veiklos ar kliūties, prašo pagalbos arba meta veiklą. | Skatinama vaikus imtis pagal jų galimybes sudėtingos veiklos. Kai vaikui kas nors nepasiseka arba jei jis prašo padėti, vaikas klausiamas – Kaip kitaip galima padaryti? Arba pateikiami keli sprendimo būdai. | |
| Ikimokyklinis ugdymas (4–6 metai) | | | |
| 4 | Supranta, kad susidūrė su sudėtinga veikla, problema. Nori ją įveikti, išbando paties taikytus, stebėtus ar naujai sugalvotus veikimo būdus. Stebi savo veiksmų pasekmes, supranta, kada pavyko įveikti sunkumus. Nepasisekus prašo suaugusiojo pagalbos. | Komentuojami vaikų taikyti problemų sprendimo būdai ir jų pasekmės, kad vaikai geriau suprastų, kodėl pavyko įveikti sunkumus. Drąsinami vaikai kartu ieškoti išeities iš susidariusios probleminės situacijos. | |
| 5 | Geba pats ieško sunkumų, kliūčių, aktyviai bando įveikti sutiktus sunkumus. Ieško tinkamų sprendimų, tariasi su kitais, mokosi iš nepavykusių veiksmų, poelgių. Nepasisekus samprotauja, ką galima daryti toliau, kitaip arba prašo suaugusiojo pagalbos. | Vaikams siūlomos sudėtingos veiklos, drąsinama jų imtis, drąsiai bandyti, eksperimentuoti, tartis su kitais. Skaitomi kūriniai apie įvairius žmonių ketinimus, poelgius ir jų pasekmes. Kai vaikai susiduria su problema, paprašoma visų pagalvoti, ką galima daryti toje situacijoje. | |
| 6 | Atpažįsta, su kokiu sunkumu ar problema susidūrė. Ieško tinkamų sprendimų, pradeda numatyti priimtų sprendimų pasekmes, tariasi su kitais ir atsižvelgia į jų nuomonę, siūlo ir priima pagalbą, mokosi iš savo ir kitų klaidų. Nepasisekus bando kelis kartus, ieškodamas vis kitos išeities, arba prašo kito vaiko ar suaugusiojo pagalbos. | Vaikams užduodami atviri klausimai, padedantys apmąstyti problemą: Kas atsitiko? Kaip tu jautiesi? Kaip jaučiasi kiti?  Vaikui susidūrus su problema, klausiama:   * Ką tu darei? * Ar tai padėjo įveikti problemą? * Ką dar galima daryti? * Ar tai padės įveikti problemą? | |
| 18.5. Meninė kompetencija | | | |
| 18.5.1. UGDYMO(SI) SRITIS. MENINĖ RAIŠKA | | | |
| *Vertybinės nuostatos.* Jaučia meninės raiškos džiaugsmą, rodo norą aktyviai dalyvauti meninėje veikloje.  *Esminiai gebėjimai.* Spontaniškai ir savitai reiškia įspūdžius, išgyvenimus, mintis, patirtas emocijas muzikuodamas, šokdamas, vaidindamas, vizualinėje kūryboje. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | *Muzika, šokis*  Reaguoja į muzikos garsus, melodijas, balso intonacijas, judesius, išraiškingą mimiką, suklusdamas, sutelkdamas žvilgsnį, nutildamas.  *Žaidinimai ir vaidyba*  Kalbinamas, žaidinamas reiškia emocijas, norus įvairiomis balso intonacijomis, veido mimika, lingavimu, plojimu, mojuodamas žaislu, daiktu.  *Vizualinė raiška*  Storu pieštuku, teptuku, kreidele baksnoja, brauko, tepinėja, spaudinėja palikdamas pėdsakus (taškus, įvairių krypčių linijų brėžius, dėmes). Domisi ir džiaugiasi dailės priemonėmis, jas apžiūrinėja, ragauja, varto. | Dainuojamos trumpos, vaiko pasauliui artimos dainos, lopšinės. Žaidinama, supama, kutenama, myluojama, jodinama, linksminama vaiką specialiai šiems tikslams skirtais žaidinimais ir liaudies dainelėmis. Išraiškingai ir džiugiai bendraujama su vaiku, siekiant sukelti jam teigiamas emocijas. Į vaiko skleidžiamus garsus atsakoma balsu, perteikiant įvairias vokalines galimybes, o judesius atkartojama, palaukiant kol vaikas atsakys judesiu. Taip skatinamos pirmosios vaiko kūrybinės iniciatyvos. Vaikas nešiojamas, ritmingai sūpuojamas, kilnojamas, judinamos jo rankos ir kojos. | |
| 2 | *Muzika, šokis*  Įdėmiai klausosi muzikos ir aplinkos garsų, spontaniškai žaidžia balso intonacijomis, rankų ir kojų judesiais mėgdžioja žaidinimų judesius, suaugusiųjų balso intonacijas, muzikos garsus, dviejų–trijų garsų melodijas ar daineles. Skambant muzikai ritmiškai ploja, trepsi, tūpčioja, barškina, stuksena kokiu nors daiktu.  *Žaidinimai ir vaidyba*  Žaidžiant sūpavimo, kykavimo, jodinimo, kutenimo, pirštukų žaidimus bei žaidinimus mėgdžioja įvairias išgirstas intonacijas, parodytus veiksmus.  *Vizualinė raiška*  Spontaniškai keverzoja rankų judesių piešinius, juos apžiūrinėja. Džiaugiasi (šūkčioja, mojuoja rankomis) dailės priemonės (tirštais dažais, minkšta tešla) paliekamu pėdsaku ir patiriamais jutimais, siekia pakartoti ir pratęsti įdomią patirtį. | Su vaikais klausomasi įvairių stilių muzikos (etninės, klasikinės, roko ir kt.) bei sudaroma muzikinė aplinka, kurioje vaikas galėtų išgirsti įvairius aplinkinio pasaulio garsus. Dainuojama su vaiku trumpas, nesudėtingas, pasikartojančio teksto daineles. Parenkama įvairios muzikos ir garsų, skatinama vaikus išgirsti – gamtos garsus (lietaus, jūros, upelio čiurlenimo, paukščių balsų, ugnies traškėjimo), tylą. Judant su vaikais, siekiama išgauti kūno perkusijos garsus (pvz.: plekšnoti per šlaunis, pilvą, skruostus, barbenti pirštais į grindis). Sudaroma galimybė kartu su vaiku groti vaikiškais skambančiais žaislais, barškučiais. Vedžiojant žaislą, kartoninę figūrėlę, parodoma, kaip galima veikti, skatinama vaiką pamėgdžioti ir atrasti savų veikimo būdų. Sudaroma galimybė žaisti su dažais, piešti, dėti spaudus kempinėle (pvz.: atsisėdus prie stalo ar ant grindų, stovint prie mažo molberto ar dažant kartoninio namelio sienas), ant įvairaus dydžio, ilgio, formos ar spalvos, paviršiaus popieriaus, daiktų. | |
| 3 | *Muzika*  Emocingai atliepia klausomus kūrinius (vaikiškas dainas, instrumentinius kūrinius) – šypsosi, džiaugiasi, ploja, trepsi. Vienas ir kartu su kitais dainuoja 2–4 garsų daineles, palydėdamas jas judesiais. Drauge su pedagogu žaidžia muzikinius žaidimus, jų tekstą imituoja rankų, kūno judesiais (žingsniuoja, bėga, apsisuka). Apžiūrinėja, tyrinėja ritminius muzikos instrumentus ir jais ritmiškai groja kartu su pedagogu. Kuria, dainuoja vieno aukščio tonu savitus žodžius, ritmuoja vaikiškais instrumentais ir daiktais.  *Šokis*  Mėgdžioja žaidinimų, gyvūnų, augalų judesius.  *Žaidimai ir vaidyba*  Žaisdamas su daiktu ar žaislu atlieka matytus veiksmus, judesius. Įvairiai intonuodamas kalba apie tai, ką daro. Mėgdžioja šeimos narių kalbą, veiksmus.  *Vizualinė raiška*  Spontaniškai reiškia emocijas, įspūdžius dailės priemonėmis ir medžiagomis. Piešia įvairias linijas, jas jungia į formas vis labiau koordinuodamas rankų judesius. | Su vaikais klausomasi dainelių apie paukščius, žvėris, gamtos reiškinius ar trumpų instrumentinės muzikos kūrinėlių. Dainuojama su vaikais įvairaus turinio dainas, imituojant jų tekstą judesiais. Žaidžiama muzikinius žaidimus, ratelius, tekstą imituojant judesiais. Duodama groti vaikams nesudėtingais vaikiškais muzikos instrumentais (ritminėmis lazdelėmis, būgneliais, barškučiais, varpeliais, mediniais šaukštais ir kt.). Sudaromos sąlygos ir skatinama vaikus kurti, dainuojant apie tai, ką jie veikia, žaidžia, mato, girdi.  Visas šokio veiklos rūšis stengiamasi atlikti kartu su vaikais tyrinėjant įvairius judesius, kartais atiduodant iniciatyvą vaikams. Leidžiama vaikams improvizuoti, reiškiant tokias emocijas, kokios tuo metu kyla. Skatinama vaikus pasakoti apie savo piešinį. Nestabdomas vaikas, jei jis su savo kūrybos darbeliu ima žaisti, bėgioti, vaizduoti tai, ką nupiešė. Svarbu, kad jo darbelis būtų matomas, juo pasidžiaugta. Pasiūloma eksperimentuoti įvairesnėmis priemonėmis ir medžiagomis (pvz.: su spalvų palete, vilnos kamuoliuku, skirtu spaudams dėti, šlapiu popieriumi ir kt.). | |
| Ikimokyklinis ugdymas (4–6 metai) | | | |
| 4 | *Muzika*  Klausydamasis ir tyrinėdamas gamtos garsus, trumpus vokalinius ir instrumentinius kūrinius, judesiais emocingai atliepia jų nuotaiką, tempą bei keliais žodžiais juos apibūdina. Kartu su kitais dainuoja trumpas, aiškaus ritmo, siauro diapazono, laipsniškos melodinės slinkties autorines ir liaudies dainas. Dainavimą palydi ritmiškais judesiais. Tyrinėja garso išgavimo būdus įvairiais muzikos instrumentais, jais ritmiškai pritaria suaugusiojo grojimui.  *Šokis*  Žaidžia vaizduojamuosius (darbo proceso, augalų vegetacijos, gyvūnų) šokamuosius žaidimus, šoka trijų–keturių natūralių judesių (bėga, sukasi, ritasi ir kt.) šokius.  *Žaidimai ir vaidyba*  Žaisdamas atkuria matytų situacijų fragmentus, panaudoja tikrus daiktus, reikmenis, drabužius. Kuria dialogą tarp veikėjų, išraiškingai intonuoja. Muzikiniuose rateliuose kuria ar savaip perteikia kelis veikėją vaizduojančius judesius, veiksmus, spontaniškai reiškia emocijas.  *Vizualinė raiška*  Patirtį išreiškia įvairiomis linijomis, jų deriniais, dėmėmis, geometrinėmis ir laisvomis formomis, spalvomis, išgaudamas šiek tiek atpažįstamus vaizdus, objektus, juos įvardija. Kūrybos procesą palydi pasakojimu, komentavimu, gestikuliavimu, mimika. Eksperimentuoja dailės medžiagomis ir priemonėmis, atrasdamas spalvų, linijų, formų, faktūrų įvairovę, turi mėgstamas spalvas. Kuria koliažus, spauduoja įvairiomis priemonėmis, konstruoja, lipdo nesudėtingas formas. | Klausomasi su vaikais muzikos kūrinių, gamtos garsų ir juos tyrinėjama pasikalbant, pasakojant, aptariant. Dainuojama su vaikais trumpas, aiškaus ritmo, siauro diapazono liaudies bei originalios kūrybos dainas, jas imituojama judesiais. Sudaroma galimybę vaikams žaisti muzikinius žaidimus, eiti ratelius atliekant nesudėtingus judesius – eiti, bėgti rateliu, suktis po vieną ir už parankių, mojuoti, ploti ir t. t. Pasirūpinama, kad vaikams netrūktų įvairių vaikiškų muzikos instrumentų groti bei jų garsams tyrinėti. Skatinama vaikus improvizuoti, kurti balsu ir judesiais melodinius motyvus savo vardui, žodžiams.  Atlieka nesudėtingos struktūros folklorinius žaidimus, ratelius. Drauge su vaiku žaidžiama, parodoma judesių, veiksmų, paaiškinama, kas jais vaizduojama, skatinama juos kartoti.  Parūpinama žaidimams tikrų daiktų: virtuvės, kirpyklos, statybų reikmenų. Parodoma kur yra ir kaip galima žaisti su stalo teatro pirštinėmis lėlėmis. Paskatinama aprengti lėles savo sumanytais veikėjais, kuriamos situacijos pagal girdėtas pasakas, matytus filmukus. Pamačius aktorių parodytą spektaklį darželyje, siūloma vaikams patiems pažaisti teatrą. Skatinama žaismingai eksperimentuoti linijomis, spalvomis, formomis (pvz., klausant išraiškingo auklėtojo pasakojimo ant smėlio ar dažais padengto plastiko bandyti taip, kaip pavyksta, pavaizduoti piktą, šokančią, šokinėjančią liniją). Padedama vaikams suprasti, kad iš įvairių medžiagų, buities ir gamybos atliekų galima sukurti originalių, gražių darbelių Kalėdoms, Velykoms, Mamos dienai ir kt. | |
| 5 | *Muzika*  Balsu, judesiais, pasirinktu muzikos instrumentu spontaniškai improvizuoja, pritaria klausomam vokalinės, instrumentinės muzikos įrašui ar gyvai skambančios muzikos kūriniui. Atpažįsta kai kurių instrumentų (smuiko, būgno, dūdelės, varpelio) tembrus, girdėtus kūrinius. Dainuoja vienbalses, dialoginio pobūdžio dainas, jaučia ritmą. Stengiasi tiksliau intonuoti, taisyklingiau artikuliuoti, stovėti, kvėpuoti. Ritminiais, melodiniais, gamtos, savo gamybos vaikiškais muzikos instrumentais pritaria dainoms, šokiams, tyrinėja jų skambėjimo tembrus.  *Šokis*  Šoka sukamuosius (kai sukamasi poroje) ratelius, paprastų žingsnių (paprastasis, aukštas paprastasis, stangrus, pritupiamasis) autorinius ir penkių–šešių natūralių judesių (bėga, sukasi, pašoka ir kt.) šokius. Šoka improvizuotai kurdamas penkių–šešių natūralių judesių seką, reaguodamas į muziką, išreikšdamas aplinkos vaizdus (gamtos reiškinius, gyvūnus).  *Vaidyba*  Vaidindamas stalo, lėlių teatre, vaizduoja realistinį ir fantastinį siužetą, išplėtoja vyksmą dialogu, monologu, keisdamas balso intonacijas. Išreiškia savo norus, jausmus, mintis, baimes. Susikuria ištisą žaidimo aplinką, panaudodamas daiktus, drabužius, reikmenis.  *Vizualinė raiška*  Savo emocijas, patirtį, įspūdžius išreiškia kitiems atpažįstamais vaizdais. Išryškina vaizduojamų objektų bruožus, reikšmingas detales. Objektus vaizduoja ne tokius, kokius mato, o tokius, ką apie juos žino. | Sudaromos sąlygos vaikams klausytis ne tik vokalinės ir instrumentinės muzikos įrašų, bet ir gyvos muzikos, pakviečiant į darželį profesionalius muzikantus. Skatinama vaikus išsakyti savo nuomonę po matyto koncerto, muzikinio spektaklio, pramogas ar vakarones. Dainuojama su vaikais vienbalses ir dialogines dainas. Skatinama dainuoti individualiai išmėginant, kaip skamba balsas grupėje, salėje, lauke ir kitur. Pasirūpinama, kad vaikams netrūktų muzikos instrumentų, žaislų, buities daiktų, savo gamybos instrumentų, su kuriais jie galėtų groti, pritarti dainoms, šokiams, muzikiniams žaidimams.  Drauge su vaikais šokama paprastus savo forma, t. y. sukamuosius ratelius. Pasekus ar paskaičius pasaką, pažiūrėjus vaidinimą, paskatinama patiems vaidinti. Parodoma, kaip galima judėti ir kalbėti – intonuoti pagal tipiškus veikėjo bruožus, tempo ritmą. Parodoma, kaip galima keisti kostiumus, dekoracijas. Vaikai įtraukiami į dekoracijų, kostiumų kūrimą ir išdėstymą. Klausiama jų nuomonės, atsižvelgiama į sumanymus. Mokomasi vaizduoti žmogaus judesius, tyrinėjama kūno galimybės (bandoma lankstytis, šokinėti, suktis), stebima kitų judesius (šokėjų, sportininkų). Sudaromos sąlygos kurti, reikšti savo potyrius, įspūdžius neįprastomis sąlygomis ir priemonėmis, (pvz., piešiant gamtoje, ant asfalto, šaligatvio plytelių, smėlio, šlapio sulamdyto popieriaus, laikraščio, piešti plunksna, kitu teptuko galu, pagaliuku). Padedama vaikui išsaugoti kompiuterine grafika sukurtus vaizdus, skatinti apie juos pasakoti, sugalvoti pavadinimus. Fotografuoja, piešia skaitmeninėmis priemonėmis. Eksperimentuoja tapybos, grafikos, mišriomis dailės priemonėmis. | |
| 6 | *Muzika*  Įvardija kūrinio nuotaiką, tempą, dinamiką, skiria kai kuriuos instrumentus. Dainuoja sudėtingesnio ritmo, melodijos, platesnio diapazono vienbalses dainas, jas gana tiksliai intonuoja. Dainuoja trumpas daineles kanonu, įsiklausydamas į savo ir draugų dainavimą. Melodiniais vaikiškais muzikos instrumentais groja 2–3 garsų melodijas. Improvizuodamas balsu, muzikos instrumentu kuria melodiją trumpam tekstui, paveikslui.  *Šokis*  Šoka sudėtingesnius ratelius (tiltelių, grandinėlės), paprastųjų ir bėgamųjų (paprastasis bėgamasis, aukštas bėgamasis, liaunas, smulkus bėgamasis) žingsnių autorinius ir natūralių judesių šokius. Šoka improvizuotai kurdamas septynių–aštuonių natūralių judesių seką, perteikdamas trumpą siužetą ar pasirinktą nuotaiką, išreikšdamas erdvės (aukštai–žemai) ir laiko (greitai–lėtai) elementus.  *Vaidyba*  Kurdamas lėlių, dramos vaidinimus pagal girdėtą pasaką ar pasiūlytą situaciją, improvizuoja trumpas žodines veikėjų frazes, fizinius veiksmus, atskleidžia jų norus, emocines būsenas. Tikslingai naudoja daiktus, teatro reikmenis, drabužius, aplinką.  *Vizualinė raiška*  Detalesniais, įtaigiais dailės darbeliais pasakoja realias ir fantastines istorijas, įvykius. Vaizdus papildo grafiniais ženklais (raidėmis, skaičiais, žodžiais ir kt.). Kuria pagal išankstinį sumanymą, nuosekliai bando jį įgyvendinti. Kartu su kitais kuria bendrus dailės darbus. | Vaikams sudaromos sąlygos klausytis įvairių epochų, kultūrų ir stiliaus muzikos. Klausytis tylos, triukšmo, lyginti jų skirtumus. Dainuojama su vaikais įvairaus turinio dainas ir skatinama juos dainuoti visur, kur įmanoma: grupėje, lauke, dirbant, bendraujant, žaidžiant. Pamokoma vaikus dvibalsio dainavimo, dainuojant trumputes daineles kanonu. Pasirūpinama, kad grupėje vaikai turėtų muzikos instrumentų, spalvotų natų, muzikos įrašų, klausymosi aparatūrą, video įrašų apie žymius muzikantus ir jų muzikavimą.  Vaikams parenkami nesudėtingos struktūros folkloriniai žaidimai, rateliai. Naudojama ir kitų tautų folklorinę medžiagą, ypač jei grupėje yra vaikų iš mišrių šeimų. Vaikai skatinami žaisti – vaidinti trumpas improvizacijas pagal literatūrinius, muzikinius, pačių vaikų išgalvotus siužetus. Pasiūloma naudoti įvairius suneštus butaforinius daiktus, parodyti, kaip tie patys daiktai gali būti panaudoti įvairiems tikslams. Žaidžiama muzikinius žaidimus ir einama ratelius, sudaromos sąlygos vaikams išgyventi pasitenkinimą, reikšti savo norus ir jausmus pagal skirtingas to paties siužeto situacijas. Organizuojamos išvykos stebėti tautodailės, taikomosios dekoratyvinės ir vaizduojamosios dailės, šiuolaikinio meno (instaliacijų, skulptūrų, fotografijų ir kt.) kūrinius, menininkų kūrybos procesą artimoje aplinkoje, muziejuose.  Ugdoma vaiko vaizduotė, skatinant įsižiūrėti bei apibūdinti, kokia gali būti ir ką gali „kalbėti“ linija (ji gali būti rami, aštri, virpanti, gali šokinėti, suktis, gali tyliai ir garsiai skambėti, gali pasakyti apie skirtingus kvapus – rožės ar česnako), spalva gali skleisti šilumą ar šaltį. | |
| 18.5.2. UGDYMO(SI) SRITIS. ESTETINIS SUVOKIMAS | | | |
| *Vertybinės nuostatos*. Domisi, gėrisi, grožisi aplinka, meno kūriniais, menine veikla.  *Esminiai gebėjimai*. Pastebi ir žavisi aplinkos grožiu, meno kūriniais, džiaugiasi savo ir kitų kūryba, jaučia, suvokia ir apibūdina kai kuriuos muzikos, šokio, vaidybos, vizualaus meno estetikos ypatumus, reiškia savo estetinius potyrius, dalijasi išgyvenimais, įspūdžiais. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Susidomi, trumpam sutelkia dėmesį bei rodo pasitenkinimą (krykštauja, siekia paliesti rankomis), kai yra emocingai kalbinamas suaugusiojo, kai mato ryškius, gražių formų daiktus, spalvingus paveikslėlius, žaislus, girdi ritmiškus muzikos ir kitus garsus, mato šokio judesius. | Kuriama muzikinė aplinka, kurioje vaikas turėtų galimybę klausytis įvairių garsų ir malonių, švelnių melodijų, atliekamų balsu ar muzikos instrumentais. Siekiama būti šalia vaiko, kartu su juo džiūgauti, padrąsinti jo bandymus, kaip paimti ir rankoje išlaikyti piešimo priemonę. | |
| 2 | Skirtingai reaguoja girdėdamas besikeičiančių intonacijų suaugusiojo kalbinimą, muzikos garsus, matydamas gražius gamtos bei aplinkos daiktus ar vaizdus, spalvingas knygelių iliustracijas, šokančius ir vaidinančius vaikus ar suaugusiuosius. Intuityviai mėgdžioja tai, kas jam patinka. | Dainuojama vaikui, klausomasi įvairios nuotaikos dainų, kontrastingos nuotaikos muzikos kūrinių, skatinamos teigiamos, džiugios emocijos ir slopinami neigiamų emocijų proveržiai. Išdėliojami piešiniai vaikui matomoje vietoje, kad jis galėtų prieiti ir vėl į juos pasižiūrėti. Sudaroma galimybė vaikui matyti gražius gamtos, aplinkos vaizdus, spalvingas knygeles. | |
| 3 | Atpažįsta (suklūsta, rodo) kai kuriuos jau girdėtus muzikos kūrinius, matytus šokius, ratelius, vaidinimo veikėjus, dailės kūrinius. Emocingai reaguoja girdėdamas darnų garsų, intonacijų, žodžių sąskambį, žiūrinėdamas savo ir kitų piešinėlius, spalvingas knygelių iliustracijas, žaislus, džiaugdamasis savo puošnia apranga. Paklaustas pasako, ar patiko muzikos kūrinėlis, dainelė, šokis, vaidinimas, dailės darbelis. | Duodama klausytis įvairios nuotaikos muzikos kūrinių, kad vaikas juos įsimintų ir vėliau juos kartu aptariama. Kartu su vaikais žiūrima lėlių ir dramos vaidinimus, klausomasi jų įrašų. Skatinama pasakoti apie savo ar kitų piešinį, aplinkoje pamatytus paveikslus ar knygelių iliustracijas. Pritariama vaiko komentarams, papildomas jo vertinimas kitais žodžiais. | |
| Ikimokyklinis ugdymas (4–6 metai) | | | |
| 4 | Džiaugiasi menine veikla, nori dainuoti, šokti, vaidinti, pasipuošti, gražiai atrodyti. Skirtingai reaguoja (ramiai ar emocingai) klausydamas ir stebėdamas skirtingo pobūdžio, kontrastingus meno kūrinius, aplinką. | Sudaroma galimybė vaikams dalyvauti muzikinėje veikloje ir darželyje vykstančiuose renginiuose. Įsiklausoma į vaiko klausimus, pasikalbama, kokius potyrius pavyko papasakoti piešiniu, naudojant vienokias ar kitokias dailės raiškos priemones. | |
| 5 | Rodo pasitenkinimą bendra veikla ir kūryba, gėrisi savo ir kitų menine veikla, geru elgesiu, darbais. Grožisi gamtos spalvomis, formomis, garsais. Pastebi kai kuriuos meninės kūrybos proceso ypatumus (siužetą, veikėjų bruožus, nuotaiką, spalvas, veiksmus). Dalijasi įspūdžiais po koncertų, spektaklių, parodų, renginių lankymo. Pasako savo nuomonę apie muzikos kūrinėlį, dainelę, šokį, vaidinimą, dailės darbelį, aplinką, drabužį, tautodailės ornamentais papuoštus daiktus. | Paprastai ir vaikams suprantamai atskleidžiamas muzikos kūrinių grožis. Skatinama vaikus savo žaidimuose vaidinti muzikantus, šokėjus, dainininkus, vaizduojant, kad jie yra scenoje, dainuoja su mikrofonu ar groja muzikos instrumentu. Kartu su vaikais žiūrima lėlių ir dramos vaidinimus, klausomasi vaidinimų įrašų, žiūrima animacinius filmukus. Skatinama stebėti menininkų kūrybos procesą bei patiems kartu kurti, nes estetinį suvokimą ir jautrumą vaikas geriausiai ugdosi veikdamas, kurdamas, apie tai kalbėdamas, aiškindamas. | |
| 6 | Stengiasi kuo gražiau šokti, vaidinti, deklamuoti, dainuoti, groti, piešti, konstruoti. Gėrisi ir grožisi savo menine kūryba. Pastebi papuoštą aplinką, meno kūrinius ir pasako, kas jam gražu. Palankiai vertina savo ir kitų kūrybinę veiklą, pasako vieną kitą argumentą, kodėl gražu. Pasakoja įspūdžius apie muzikos, vaidinimo, šokio siužetą, matytus dailės, tautodailės kūrinius, vaizduojamus įvykius, veikėjus, nuotaiką, kilusius vaizdinius. | Sudaromos sąlygos vaikams dalyvauti ar stebėti kuo daugiau ir įvairesnių muzikinių, vaidybinių renginių, koncertų, lankytis parodose, muziejuose, šventėse. Pasikalbama apie patirtus įspūdžius, pasidalijama savo mintimis, emocijomis, pasidžiaugiama pastebėtu grožiu. Žiūrima lėlių, dramos vaidinimų, animacinių filmukų, klausomasi jų įrašų. Skatinama geranoriškai vertinti kitų saviraiškos ir kūrybos bandymus, išsakyti savo ir gerbti kitų nuomonę. | |
| 19. Ugdymosi pasiekimų sričių integravimas į įvairių kompetencijų struktūrą: | | | |
| 19.1. UGDYMO(SI) SRITIS. KŪRYBIŠKUMAS | | | |
| *Vertybinės nuostatos*. Jaučia kūrybinės laisvės, spontaniškos improvizacijos bei kūrybos džiaugsmą.  *Esminiai gebėjimai*. Savitai reiškia savo įspūdžius įvairioje veikloje, ieško nežinomos informacijos, siūlo naujas, netikėtas idėjas ir jas savitai įgyvendina. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Pastebi ir smalsiai, gyvai reaguoja į naujus daiktus, žmones, aplinkos pasikeitimus. | Aplinka aprūpinama smalsumą žadinančiais dalykais – garsai, spalvos, žaislai, meno kūriniai, kurie keltų smalsumą. Išnaudojami visi pojūčiai (uoslės, skonio, regos, klausos, lytėjimo), suteikiant galimybę apžiūrinėti aplinką, klausytis, skonėtis, uosti, paliesti ir pajusti įvairių žaislų medžiagų paviršius. | |
| 2 | Domisi naujais daiktais, vaizdais, garsais, judesiais. Atranda naujus veiksmus (tapyti ant veidrodžio, ridenti, nardinti į vandenį ir kt.) ir taiko juos daiktams tyrinėti. | Parūpinama įvairių, atkreipiančių dėmesį, naujus potyrius žadinančių žaislų, medžiagų (skirtingų formų, tekstūros, spalvų), objektų, skleidžiančių garsus. Parūpinama natūralių medžiagų, priemonių ir skatinama veikla, grindžiama visų 5 pojūčių panaudojimu aplinkai tyrinėti. | |
| 3 | Geba atrasti vis naujus dalykus artimiausioje įprastoje aplinkoje. Įsivaizduoja gyvūnus, augalus, daiktus, apie kuriuos jam pasakojama, skaitoma. Žaisdamas atlieka įsivaizduojamus simbolinius veiksmus. | Kuriama saugi, džiaugsminga, laisva aplinka, kurioje vaikas gali eksperimentuoti su įvairia saugia medžiaga. Siūloma žaidimų su vandeniu. Vaikams leidžiama pilstyti, sverti, semti, laistyti (prižiūrimi suaugusiųjų). Skatinama vaikus savarankiškai, be suaugusiųjų pagalbos, statyti smėlio pilis, jas dekoruoti gamtine medžiaga. | |
| Ikimokyklinis ugdymas (4–6 metai) | | | |
| 4 | Įžvelgia naujas įprastų daiktų bei reiškinių savybes. Sugalvoja įdomių idėjų, skirtingų veikimo būdų.  Išradingai, neįprastai naudoja įvairias medžiagas, priemones. Lengvai sugalvoja, keičia, pertvarko savitas idėjas, siūlo kelis variantus. Džiaugiasi savitu veiksmo procesu ir rezultatu. | Skatinama išbandyti įvairią veiklą, įvairius daiktų panaudojimo būdus, siekiant, kad vaikai pastebėtų, jog tą patį daiktą, priemonę, dalyką galima panaudoti įvairioms reikmėms ir tikslams (žaisti, vaidinimui kurti, dekoracijoms puošti), kaip galima pakeisti jo funkcijas, išvaizdą, skirtingai jį pritaikius ar panaudojus. Suteikiama laisvės, erdvės, laiko, pasiūlant naudoti įvairius suneštus butaforinius daiktus, kuriant vaidinimus, renkantis patinkamą veiklą. | |
| 5 | Klausinėja, aiškindamasis jam naujus, nežinomus dalykus. Savitai suvokia ir vaizduoja pasaulį. | Skatinamas kūrybiškumas, laisvai reikšti idėjas, užduoti daug atvirojo tipo klausimų: „Kaip?“, „Ką dar?“, „Kas?“. Ugdomas mąstymo lankstumas – skatinama išsakyti, pavaizduoti kuo įvairesnes idėjas. Ugdomas originalumas – prašoma išsakyti idėjas taip, kad niekas kitas taip nesugebėtų, drąsinama fantazuoti, kurti, nebijoti savo idėjų, sakyti visa, kas tik ateina į galvą. | |
| 6 | Kelia probleminius klausimus, diskutuoja, svarsto, įsivaizduoja, fantazuoja. Ieško atsakymų, naujų idėjų, netikėtų sprendimų, neįprastų medžiagų, priemonių, atlikimo variantų, lengvai, greitai keičia, pertvarko, pritaiko, siekia savito rezultato. Drąsiai, savitai eksperimentuoja, nebijo suklysti, daryti kitaip. | Siūlomos įvairios veiklos ne tik patalpoje, bet ir lauke, skatinant pamatyti naujus, iki tol nepastebėtus įvairius gamtos reiškinius skirtingais metų laikais, stebėti augalų, paukščių gyvenimą. Skatinama išvardyti kuo daugiau daikto naudojimo būdų (pvz., kaip dar galima panaudoti šaukštą, plastikinius butelius). Kūrybiniai vaidinimai (prašoma suvaidinti kokia nors tema trumpą siužetą, padalijus vaikus į dvi grupeles). | |
| 19.2 UGDYMO(SI) SRITIS. INICIATYVUMAS, ATKAKLUMAS | | | |
| *Vertybinės nuostatos*. Didžiuojasi savimi ir didėjančiais savo gebėjimais.  *Esminiai gebėjimai*. Savo iniciatyva pagal pomėgius pasirenka veiklą, ilgam įsitraukia ir ją plėtoja, geba pratęsti veiklą po tam tikro laiko tarpo, kreipiasi į suaugusįjį pagalbos, kai pats nepajėgia. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Pats juda (šliaužia, ropoja, eina) jį sudominusių žaislų, daiktų link. Trumpam sutelkia žvilgsnį, seka judantį daiktą akimis, klausosi, atlieka tikslingus judesius, veiksmus su daiktais. | Pastebima vaiko rodoma iniciatyva ir ji palaikoma. Pasidžiaugiama vaiko daug kartų kartojamais veiksmais, rodančiais jo atkaklumą. Siūloma žaisti smulkiajai motorikai skirtus žaidimus, reikalaujančius dėmesio, atkaklumo. | |
| 2 | Pats pasirenka daiktus, su jais žaidžia, daug kartų atkakliai bando atlikti naują veiksmą, kartoja tai, kas pavyko. Judesį, veiksmą ar garsą gali pakartoti tuoj pat, po kelių valandų, dienų, todėl savarankiškai modeliuoja kelis judesius ar veiksmus į vieną seką. Veiksmais ir atskirais žodžiais reiškia norus, veda suaugusįjį prie dominančių daiktų. | Pabūnama greta vaiko, kai jis mokosi naujų veiksmų – tai stiprina jo atkaklumą, skatina tęsti bandymus. Neskubama padėti vaikui – paties atliktas veiksmas turi didesnį poveikį jo raidai. Kantriai padedama vaikui mokytis, kai jis rodo iniciatyvą, domisi naujais veiksmais. Padedama vaikui įveikti kliūtis, jei po daugelio bandymų jam nepavyksta atlikti norimo veiksmo. | |
| 3 | Energingai žaidžia, ką nors veikia, laisvai juda erdvėje, pats keičia veiklą, pasirenka vieną, pasirenka vieną iš kelių daiktų, sugalvoja būdus, kaip pasiekti neprieinamą norimą daiktą. | Mokytojas skatina vaikus žaisti įvairius sensorinius žaidimus, moko naujų veiksmų. Skatinami vaikai pastatyti įvairius statinius, dėlioti dėliones. Parūpina vaiko poreikius atitinkančių priemonių veiklai. | |
| Ikimokyklinis ugdymas (4–6 metai) | | | |
| 4 | Pats pasirenka ir kurį laiką kryptingai plėtoja veiklą vienas ir su draugais. Kviečiant, įsitraukia į suaugusiojo pasiūlytą veiklą. Susidūręs su kliūtimi arba nesėkme, bando ką nors daryti ar laukia suaugusiojo pagalbos. | Palaikoma vaikų veiklos sumanymus, padedama juos išplėtoti, įgyvendinti. Pasiūloma vaikams veiklos dviese, grupelėje ar su visa grupe. Palaikoma vaikus, kurie bando iššūkį įveikti savarankiškai, neskubama teikti pagalbos. | |
| 5 | Pats pasirenka ir ilgesnį laiką kryptingai plėtoja veiklą vienas ir su draugais. Lengviau pereina nuo paties pasirinktos veiklos prie suaugusiojo jam, vaikų grupelei, visai vaikų grupei pasiūlytos veiklos. Suaugusiojo pasiūlytą veiklą atlieka susitelkęs, išradingai, savaip, savarankiškai. | Vaikai skatinami turiningiau išplėtoti jų pačių sumanymą. Veikla vaikams pasiūloma tik kaip motyvuojanti idėją, kurią jie galėtų sukonkretinti ir savaip įgyvendinti. Pagalbą vaikui teikiama ne ką nors darant už jį, bet keliant mąstyti skatinančius klausimus, pateikiant keletą alternatyvių pasiūlymų. | |
| 6 | Turiningai plėtoja paties pasirinktą veiklą, ją tęsia po dienos miego, kitą dieną, kelias dienas. Susidomėjęs ilgesniam laikui įsitraukia į suaugusiojo jam, vaikų grupelei, visai vaikų grupei pasiūlytą veiklą, siūlo vaikams ir suaugusiajam įsitraukti į jo paties sugalvotą veiklą. Savarankiškai bando įveikti kliūtis savo veikloje, nepasisekus bando įtraukti bendraamžius ir tik po to kreipiasi į suaugusįjį. | Sudaromos sąlygos vaikams grupėje plėtoti jų sumanymus po keletą dienų, neardant vaikų sukurtos aplinkos, nebaigtų darbelių. Skatinama vaikus pabaigti pradėtus darbus, padėti vienas kitam įveikti problemas. Siūloma vaikams kruopštumo, susikaupimo reikalaujančių darbų, pvz., įverti siūlą, įsiūti sagą, prisukti veržlę ir pan. | |
| 19.3.UGDYMO(SI) SRITIS. MOKĖJIMAS MOKYTIS | | | |
| *Vertybinės nuostatos*. Noriai mokosi, džiaugiasi tuo, ko išmoko.  *Esminiai gebėjimai*. Mokosi žaisdamas, stebėdamas kitus vaikus ir suaugusiuosius, klausinėdamas, ieškodamas informacijos, išbandydamas, spręsdamas problemas, kurdamas, įvaldo kai kuriuos mokymosi būdus, pradeda suprasti mokymosi procesą. | | | |
| Žingsniai | Pasiekimai | Pedagogo veikla | |
| Ankstyvasis ugdymas (1–3 metai) | | | |
| 1 | Reaguoja į kalbinimą, mimiką, žaislus, daiktus. Stebi ką nors ir susitapatina su juo, mėgdžioja, siekia išgauti tą patį rezultatą. Pradeda tyrinėti žaislus ir daiktus visais pojūčiais. | Vaikas kalbinamas, rodomi jam įdomūs žaislai ar daiktai, sudaroma galimybė judėti, praktikuotis, džiaugtis, kai kas nors pavyksta, girti. Maitinant, maudant, žaidžiama su kūdikiu kalbamasi su juo, rodoma ir įvardijama daiktus, veiksmus su žaislais. | |
| 2. | Aktyviai domisi aplinkos daiktais – juda, norėdamas paimti, pasiekti, išbandyti žaislus ar daiktus. Patraukia, pastumia, paridena, įdeda daiktus ir stebi, kas vyksta, bando pakartoti pavykusį veiksmą. | Duodama tokių žaislų, kurie skatina stumti, traukti, imti, čiupinėti pirštais, kišti į burną, kuriais galima įvairiais būdais manipuliuoti, esant minimaliai suaugusiojo pagalbai. | |
| 3 | Veikia spontaniškai ir tikėdamasis tam tikro rezultato. Klausia, kaip kas nors vyksta, kaip veikia, atidžiai stebi, bando. Modeliuoja veiksmus ir siužetinio žaidimo epizodus. Džiaugiasi tuo, ką išmoko. | Atkreipiamas dėmesys į vaiko ketinimus, norą ką nors išbandyti, pažinti ir kuriamos sąlygos vaikui mokytis. Vaikams padedama suprasti savo galimybes ir apribojimus, sudaromos visos sąlygos tobulinti savo gebėjimus individualiu tempu. Leidžiama vaikams patiems pajusti ir nuspręsti, kada jiems reikalinga pagalba. | |
| Ikimokyklinis ugdymas (4–6 metai) | | | |
| 4 | Geba kūrybiškai žaisti, veikti, siūlo žaidimų ir veiklos idėjas, imasi iniciatyvos joms įgyvendinti, pastebi ir komentuoja padarinius. Pasako, ką veikė ir ką išmoko. | Pastebimos situacijos, kuriose vaikas nori ko nors išmokti. Netrukdoma, kai vaikas įsitraukia į žaidimą, tačiau stebima ir padedama ar padrąsinama, kai vaikas prašo ir kai tai būtina. Kalbamasi su vaikais apie tai, ką veikė per dieną ir ko iš jų išmoko. | |
| 5 | Drąsiai spėja, bando, klysta ir taiso klaidas, klauso, ką sako kiti, pasitikslina. Aptaria padarytus darbus, planuoja, ką darys toliau, spėlioja, kas atsitiks, jeigu... | Vaikus drąsinama sakyti „Aš nežinau“, nebijoti suklysti ką nors darant, iškelti klausimus, problemas, galvoti, kaip rasti atsakymą ar sprendimą. Numatomos įvairios veiklos, kurios padeda mokytis tyrinėti ir pažinti aplinką. | |
| 6 | Kalba apie tai, ką norėtų išmokti, ką darys, kad išmoktų, numato, ką veiks toliau, kai išmoks. Laiko save tikru mokiniu, atradėju. Drąsiai ieško atsakymų į klausimus, rodo iniciatyvą iškeliant ir sprendžiant problemas. Išsiaiškina, kokios informacijos reikia, randa reikiamą informaciją įvairiuose šaltiniuose. | Kalbamasi su vaikais, ko jie nori išmokti, kaip jie gali mokytis, pastebimas vaiko noras ir sudaromos sąlygos to išmokti. Leidžiama, siūloma vaikams naudotis imitaciniams žaidimams tinkamomis priemonėmis. Sudaromos sąlygos vaikui žaisti sudėtingus žaidimus ir kartu mokytis tyrinėti daiktus, medžiagas, jų savybes ir kitų dalykų. Supažindinama vaikus su enciklopedijomis, internetu, išmaniosios lentos funkcijomis, leidžiama, siūloma jais naudotis. | |

**V SKYRIUS**

**UGDYMO PASIEKIMAI IR JŲ VERTINIMAS**

20. Ugdymo pažangos ir pasiekimų vertinimas – tai nuolatinis informacijos apie vaiką, jo ugdymo(si) pasiekimus bei daromą pažangą kaupimas ir apibendrinimas. Vaiko pasiekimai ir pažanga fiksuojami naudojantis metodiniu leidiniu „Ikimokyklinio amžiaus vaikų pasiekimų aprašas“, kuriame išdėstyta aštuoniolika ikimokyklinio amžiaus vaiko pasiekimų sričių su vertybinėmis nuostatomis ir esminiais gebėjimais.

21. Vaikų pasiekimų vertinimas, grindžiamas aiškiais, vaikams ir jų tėvams žinomais kriterijais, susietais vaikui būtinų kompetencijų ugdymu (socialinė, komunikavimo, sveikatos, pažinimo, meninė) pagal pasiekimų žingsnius arba pagal individualias ikimokyklinio ugdymo programas vaikams, turintiems specialiuosius ugdymosi poreikius.

22. Pasiekimų ir pažangos vertinimas vykdomas panaudojant šiuos metodus ir būdus: vaiko veiklos ir elgesio stebėjimas natūralioje kasdienėje veikloje, pokalbis su vaiku, vaiko veiklos ir kūrybos darbų analizė, garso, vaizdo įrašai, vaiko pasakojimai, pokalbiai su vaiko tėvais (globėjais), anketinės apklausos ir tėvų atsiliepimai. Vertinimo metu gauta informacija kaupiama ir fiksuojama vaiko Aplanke.

23. Vertindami vaiko ugdymo pasiekimus ir pažangą siekiame: pažinti vaiką kaip individualybę, išsiaiškinti vaiko poreikius, interesus, pomėgius, galimybes, nustatyti vaiko pasiekimų lygį ir jo daromą pažangą, padrąsinti vaiką, pačiam suprasti, kas jam sekasi gerai, o kur reikalinga suaugusiojo pagalba.

24. Su vertinimo rezultatais supažindinami tėvai (globėjai). Pasiekimų vertinimas vykdomas du kartus per metus. Pirmasis vertinimas ikimokyklinio amžiaus vaikams vykdomas nuo einamųjų metų rugsėjo 1 dienos iki spalio 31 dienos. Antrasis pasiekimų vertinimas iki gegužės 15 dienos. Naujai pradėjusiam lankyti grupę vaikui vertinimas vykdomas po 1 mėnesio adaptacinio laikotarpio. Tarpiniai vaikų pasiekimų vertinimai yra atliekami, jei išryškėjo didelės ugdymo(si) spragos. Mokytojai vertina vaiko pasiekimus ir pažangą pagal visas ugdymo sritis, nustato vaiko pasiekimų žingsnius ir numato silpniau išreikštus gebėjimus. Mokytojų vertinimas apie vaiko pasiekimus ir pažangą fiksuojamas elektroniniame dienyne „Mūsų darželis“. Jame yra braižoma pasiekimų diagrama – parodanti įvairių sričių vaiko pasiekimų augimą. Informacija apie vaiko pasiekimus pateikiama ugdytinių tėvams individualių pokalbių, konsultacijų metu. Vertinant vaiko pasiekimus, laikomasi konfidencialumo principo.

25. Visi vaiko pažangos ir pasiekimų duomenys ir kita informacija, susijusi su vaiko pažanga ir pasiekimais, kaupiama ir saugoma aplanke „Vaiko pasiekimų ir pažangos aplankas“, skaitmeninėje laikmenoje ar kt. Vaiko aplanke kaupiami vaiko veiklos stebėjimo aprašai, vaiko dailės ir kiti darbeliai, pačių vaikų mintys, įdomūs posakiai, vaiko pomėgių aprašymai, įdomūs klausimai, nuotraukos, mokytojų refleksija apie vaiko pasiekimų lygį, daromą pažangą ir ugdymo(si) perspektyvą.

26. Vaikų ugdymo pasiekimų rezultatai apibendrinami mokytojų tarybos posėdžiuose, kuriuose numatomos tolimesnės gairės, ugdymo veiklos tobulinimas*.*

**VI SKYRIUS**

**NAUDOTA LITERATŪRA IR ŠALTINIAI**

1. Ikimokyklinio amžiaus vaikų pasiekimų aprašas. Švietimo ir mokslo ministerijos Švietimo aprūpinimo centras. Vilnius, 2014.
2. Ikimokyklinio ugdymo metodinės rekomendacijos, Švietimo ir mokslo ministerijos Švietimo aprūpinimo centras. Vilnius, 2015.
3. Metodinės rekomendacijos ikimokyklinio ugdymo programai rengti. Vilnius: Švietimo aprūpinimo centras, 2006.
4. Ankstyvojo ugdymo vadovas. (O. Monkevičienė ir autorių grupė). Vilnius: Minklės leidyba, 2001.
5. Humanistinio vaikų ugdymo programa „Auginu gyvybės medį“. (J. Bakūnaitė), Vilnius: Eugrimas, 1998.
6. Prasmingas dialogas su ugdytinių tėvais – vaiko sėkmingos socializacijos prielaida. Šiauliai: Lucilijus, 2005.
7. Ugdomojo proceso planavimo ir realizavimo iš vaiko perspektyvos teoriniai ir praktiniai aspektai (ikimokyklinis ir priešmokyklinis ugdymas). B. Autukevičienė, 2014 m.
8. 34. Ikimokyklinio amžiaus vaikų saugios gyvensenos įgūdžių ugdymo programa. Vilnius, 1997.
9. Judėjimo džiaugsmas. Lietuvos ikimokyklinukų fizinio aktyvumo optimizavimo programa. E. Adaškevičienė, 1996.
10. Patirtinis ugdyma(sis) vaikystėje. Klaipėdos universitetas, R. Braslauskienė, A. Norvilienė, G. Šmitienė, R. Vismantienė, 2018 m.
11. Žaismė ir atradimai. Rekomendacijas ikimokyklinio ugdymo pedagogui. O. Monkevičienė (grupės vadovė), 2021.

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***